title: Modum

text: Modum on kunta Buskerudin läänissä Norjassa. Modumin kunta perustettiin 1. tammikuuta 1838. Tammikuussa 2013 tehdyn väestönlaskennan mukaan Modumin kunnassa oli 13 337 asukasta.


title: Modum

text: Modum on Laukaan ystävyyskunta.


title: Mart Sander

text: Martin Laurent "Mart" Sander (s. 10. elokuuta 1967 Tallinna, Viron SNT, Neuvostoliitto) on virolainen muusikko, näyttelijä ja televisiojuontaja. Hänellä oli pääosa muun muassa suomalaisessa elokuvassa "Iskelmäprinssi" vuonna 1991.


title: Mart Sander

text: Sander syntyi Tallinnassa vuonna 1967. Hän aloitti musiikkiopinnot Tallinna Muusikakeskkoolissa (TMKK) pääaineenaan viulu vuonna 1974. Myöhemmin hän suoritti koreografian ja orkesterinjohtamisen opintoja. Sander oli Viron Kansallisoopperan jäsen vuodesta 1986 vuoteen 1992; vuodesta 2010 hän toimii siellä ohjaajana. Hän on niin ikään esiintynyt lukuisissa englanninkielisissä koomisen oopperan tuotannoissa ympäri Euroopaa. Sander on ollut mukana Modern Fox -kokoonpanossa 1980-luvulta lähtien. Vuonna 2000 hän oli mukana perustamassa tallinnalaista Bel-Etage Swing Swindlers -orkesteria. Modern Fox julkaisi Suomenkielisen esikoisalbumin vuonna 1989; Bel-Etage Swing Swindlers vuonna 2010 "(Ruusuinen Hetki)", jolloin orkesteri esiintyi talvikauden Grand Casinolla Helsingissä.


title: Mart Sander

text:
Suomenkielisessä 1960-luvun alkuun ajoittuvassa nostalgisessa iskelmäelokuvassa "Iskelmäprinssi" (1991) Sander tulkitsi toisen miespääroolin. Vuonna 1993 Sanderilla oli rooli yhdysvaltalaisessa televisioelokuvassa "Candles in the Dark", jossa pääosia tulkitsivat sveitsiläinen Maximilian Schell sekä yhdysvaltalainen Alyssa Milano. Elokuvassa "Senkiföldje" (1993) hän näytteli "sympaattista kansallissosialistia".
Vuonna 1998 ensi-iltansa saaneessa elokuvassa "Kallis härra Q" Sander tulkitsi Saaran ja Sigridin isää. Sanderin elokuvaohjauksiin lukeutuvat "Varas" (1992) sekä "Berlin 1945: Musik Unter Bomben" (2007).
Kotimaassaan Sander on juontanut erinäisiä televisio-ohjelmia, kuten sikäläistä Tanssii tähtien kanssa -tuotantoa "Tantsud tähtedega" kumppaninaan Merle Liivak. Hän on isännöinyt myös virolaista Bumtsibumia useita vuosia.


title: Mart Sander

text: Sanderin esikoisromaani "Mercator" julkaistiin 1994. Englanninkielinen "Z, the Terminal Letter" ilmestyi vuonna 2005 ja "Lux Gravis "vuonna 2008.


title: Mart Sander

text: Sander on niin ikään etevä muotokuvamaalari ja hänella on taidegalleria Tallinnan keskustassa.


title: Nedre Eiker

text: Nedre Eiker on kunta Buskerudin läänissä Norjassa. Nedre Eikerin kunta syntyi, kun Eikerin kunta jaettiin Nede Eikeriksi ja Øvre Eikeriksi 1. heinäkuuta 1885. Tammikuussa 2013 tehdyn väestönlaskennan mukaan Nedre Eikerin kunnassa oli 23 640 asukasta.


title: Nes (Buskerud)

text: Nes on kunta Buskerudin läänissä Norjassa. Nesin kunta (silloinen "Næs") perustettiin 1. tammikuuta 1838. Flån kunta erotettiin Nesistä 1. tammikuuta 1905. Tammikuussa 2013 tehdyn väestönlaskennan mukaan Nesin kunnassa oli 3 435 asukasta.


title: Nore og Uvdal

text: Nore og Uvdal on kunta Buskerudin läänissä Norjassa. Nore og Uvdal (vuosina 1858–1900 nimeltään "Nore") erotettiin Rollagin kunnasta vuonna 1858. Kunta jaettiin Noren ja Uvdalin kuntiin 1. tammikuuta 1901, ja kunnat yhdistettiin jälleen 1. tammikuuta 1962.


title: Nore og Uvdal

text: Nähtävyytenä on Noren sauvakirkko.


title: Kielikylpy

text: Kielikylpy on opetusmenetelmä, jossa vierasta kieltä (”kylpykieltä”) käytetään tarkoituksellisesti lapsen ympäristössä, yleensä koulussa tai päiväkodissa. Esimerkiksi koulussa eri oppiaineita voidaan opettaa kylpykielellä. Kielikylpyä käyttävää päiväkotia voidaan nimittää myös kielipesäksi, etenkin jos kylpykielenä on katoamisuhan alainen vähemmistökieli.


title: Kielikylpy

text: Kielikylpy perustuu ajatukseen, että lapsi omaksuu kylpykielen samalla tavalla kuin äidinkielen: kuulemalla sitä ympäristössään ja käyttämällä sitä todellisissa viestintätilanteissa. Kielikylpyopetuksen tavoitteena on kaksikielisyys, eli lapset oppivat toisen kielen ilman että heidän äidinkielensä kärsii. Kielikylpy kestää yleensä vuosia, ja opettajien pitäisi olla kaksikielisiä. Myös kodin ja koulun välinen yhteistyö on tärkeää.


title: Kielikylpy

text: Äidinkielen ja kylpykielen järjestys ja laajuus on erilainen eri kielikylpymuodoissa:


title: Kielikylpy

text: Kielikylpyopetus sai alkunsa Kanadassa 1960-luvulla. Suomessa varhaista täydellistä kielikylpyä on käytetty ruotsin opetuksessa vuodesta 1987, ja sitä on tutkittu Vaasan yliopiston kielikylpyprojektissa.


title: Kielikylpy

text: Tutkimusten mukaan kielikylpy on tehokas opetusmenetelmä, eikä se haittaa äidinkielen kehitystä. Kielikylvyn avulla on mahdollista saavuttaa toiminnallinen kaksikielisyys. Tämä tarkoittaa sitä, että oppilaat ymmärtävät kylpykieltä yhtä hyvin kuin syntyperäiset kielen puhujat, mutta lukeminen ja kirjoittaminen ei yllä samalle tasolle. Kaikki kielen osa-alueet eivät myöskään kehity tasapuolisesti, vaan sanaston, kieliopin ja kielen sosiaalisen vaihtelun hallinta jää heikommaksi. Toisaalta kielikylvyn avulla saavutetaan parempia oppimistuloksia kuin millään muulla kielenopetuksen menetelmällä, ja lisäksi kielikylpyoppilaalle kehittyy myönteinen asenne kylpykielen kulttuuria kohtaan.


title: Magister officiorum

text: Magister officiorum oli virkamies myöhäisantiikin Rooman valtakunnassa. Magister officiorum oli valtakunnan hallinnon korkea-arvoisin virkamies. Hän valitsi valtion virkamiehet ja johti valtakunnan ulkopolitiikkaa. Magister officiorum johti myös keisarin henkivartiostoa.


title: Menedemos Pyrrhalainen

text: Menedemos Pyrrhalainen () (n. 350 eaa.) oli antiikin kreikkalainen Platonin Akatemiaan Speusippoksen aikana kuulunut filosofi. Hän oli kotoisin Pyrrhasta, Lesbokselta.


title: Menedemos Pyrrhalainen

text: Speusippoksen kuoleman vuonna 399 eaa. jälkeen Akatemiassa pidettiin äänestys koulun seuraavasta johtajasta. Menedemos ja Herakleides Pontoslainen hävisivät äänestyksen hiuksenhienosti Ksenokrateelle. Menedemos jätti Akatemian ja perusti oman koulunsa.


title: Helton

text: Helton da Silva Arruda (s. 18. toukokuuta 1978 Alcântara, Brasilia) on brasilialainen jalkapalloilija, pelipaikaltaan maalivahti. Hän edustaa tällä hetkellä portugalilaista FC Portoa.


title: Matti Helin

text: Matti Sakari Helin (1. maaliskuuta 1897 Nousiainen – 4. toukokuuta 1919) oli suomalainen jääkärivänrikki. Hänen vanhempansa olivat kirkkoherra August Edvard Helin ja Emma Josefina Johanna von Becker.


title: Matti Helin

text: Helin kävi kuusi luokkaa Turun suomalaista lyseota.


title: Matti Helin

text: Helin liittyi vapaaehtoisena Saksassa sotilaskoulutusta antavaan jääkäripataljoona 27:n täydennysjoukkoon 19. kesäkuuta 1916, josta hänet siirrettiin pataljoonan haupitsipatteriin 6. joulukuuta 1916. Hän otti osaa taisteluihin ensimmäisessä maailmansodassa Saksan itärintamalla Riianlahdella ja Aa-joella.


title: Matti Helin

text: Helin astui Suomen armeijan palvelukseen vääpelinä 7. helmikuuta 1918 ja saapui Suomeen aselaivoja seuranneen etukomennuskunnan mukana 18. helmikuuta 1918. Suomen sisällissodan valkoisten joukkoihin hänet sijoitettiin Pietarsaaren tykistökouluun, josta hänet siirrettiin 1. maaliskuuta 1918 Pietarsaaressa järjestetyn patterin kera Karjalan ryhmään, missä patteri liitettiin Karjalan tykistön 5. patteriksi. Tässä joukossa hän osallistui taisteluihin Ahvolan rintamalohkolla, missä hän myös haavoittui pahoin 24. maaliskuuta 1918.


title: Matti Helin

text: Haavoista parannuttuaan Helin astui takaisin palvelukseen 13. helmikuuta 1919 ja hänet sijoitettiin Kenttätykistörykmentti 3:een, mistä hänet komennettiin 1. huhtikuuta 1919 Sotaministeriön taisteluvälineosastolle, josta hän erosi vain liittyäkseen Karjalan (Aunuksen) vapaaehtoiseen retkikuntaan. Retkikunnassa hän toimi 1. rykmentin kenttäpatterin jaosjohtajana ja otti jaosjohtajana osaa taisteluihin Vitelessä, Tuuloksessa ja Aunuksenkaupungissa, missä hän koki kohtalonsa ja kaatui kaupungin edustalla käydyssä taistelussa 4. toukokuuta 1919. Hänet haudattiin taistelupaikalle.


title: Nissan Note

text: Nissan Note on pieni Nissanin valmistama tila-automalli, jota on valmistettu vuodesta 2004 lähtien Japanin markkinoille, ja vuonna 2006 auto rantautui myös Eurooppaan, ensimmäisenä Isoon-Britanniaan. Autossa on jonkin verran samoja osia sisarmallinsa Renault Modusin kanssa. Autot valmistetaan Englannissa, Sunderlandissa. Auto esiteltiin ensin konseptina nimellä Nissan Tone.


title: Nissan Note

text: Auto on suunniteltu mahdollisimman tilavaksi ja se on pieni, lähinnä perheille suunnattu automalli. Sisätilat ovat hyvin muunneltavat.


title: Nissan Note

text: Suomessa varustelutasot ovat Visia, Acenta ja Tekna.


title: Nissan Note

text: Varustelutasot ovat Isossa-Britanniassa S, SE ja SVE. Perusmallissa on sähköikkunat, kevytmetallivanteet ja sumuvalot. SE-mallissa tulee lisäksi 16" kevytmetallivanteet ja ilmastointi. SVE-mallissa on myös automaattinen ilmastointi, tummennetut takalasit, 17" kevytmetallivanteet ja ESP.


title: Rollag

text: Rollag on kunta Buskerudin läänissä Norjassa. Rollagin kunta perustettiin 1. tammikuuta 1838. Nore og Uvdalin kunta erotettiin siitä vuonna 1858. Tammikuussa 2013 tehdyn väestönlaskennan mukaan Rollagin kunnassa oli 1 355 asukasta.


title: Røyken

text: Røyken on kunta Buskerudin läänissä Norjassa. Røykenin kunta (silloinen "Røken") perustettiin 1. tammikuuta 1838. Tammikuussa 2013 tehdyn väestönlaskennan mukaan kunnassa oli 20 078 asukasta.


title: Sigdal

text: Sigdal on kunta Buskerudin läänissä Norjassa. Sigdalin kunta perustettiin 1. tammikuuta 1838. Krødsheradin kunta erotettiin Sigdalista 1. tammikuuta 1901. Tammikuussa 2013 tehdyn väestönlaskennan mukaan Sigdalin kunnassa oli 3 538 asukasta.


title: Dino Toso

text: Dino Toso (11. helmikuuta 1969 – 13. elokuuta 2008) oli italialais-hollantilainen insinööri. Hän työskenteli Renault'n Formula 1 -tallin aerodynamiikkajohtajana vuodesta 2003 kesäkuuhun 2008. Hän oli mukana voittamassa tallin mestaruudet vuosina 2005 ja 2006. F1:ssä Toso aloitti vuonna 1997 Jordan-tallissa.


title: Dino Toso

text: Toso kuoli 13. elokuuta 2008 sairastettuaan syöpää muutaman vuoden ajan. Hän oli kuollessaan 39-vuotias.


title: Futsal Mad Max

text: Futsal Mad Max on valkeakoskelainen vuonna 2001 perustettu futsal-seura. Sen edustusjoukkue pelaa Futsal-liigassa. Seura on voittanut liigamestaruuden vuonna 2006 ja cupin vuonna 2008.


title: Futsal Mad Max

text: Joukkueen päävalmentajana toimii Espanjasta hankittu Alejandro Peris Mora.


title: Futsal Mad Max

text:
Mad Max on pelannut Futsal-liigassa yhteensä 9 kautta, ja niissä yhteensä 165 ottelua. Joukkueen kotipeliasu on kokomusta ja vieraspeliasu oranssi-valkoinen-valkoinen. Seura pelaa kotiottelunsa Apian liikuntahallissa. Kentän pelialustana on parketti, kentän mitat ovat 42 x 21 m. Katsomokapaseetti on 300 henkilöä.
Futsal Mad Max on osallistunut kerran UEFA Futsal Cupiin, johon pääsevät kansallisten sarjojen mestarit. Kaudella 2006–2007 Mad Max sijoittui karsintakierroksella lohkossaan toiseksi.


title: Dion (Kreikka)

text: Dion (, ) oli antiikin kreikkalainen kaupunki ja Zeukselle omistettu pyhäkköalue, joka sijaitsi Pieriassa Makedoniassa Olympos-vuoren juurella. Sen arkeologinen kohde sijaitsee nykyisen Díon kylän vieressä Dío-Ólympoksen kunnassa Keski-Makedoniassa.


title: Dion (Kreikka)

text: Dion oli Makedonian valtakunnan merkittävin kulttipaikka. Kaupunki kehittyi alueelle 400-luvulla eaa. ja kukoisti erityisesti hellenistisellä kaudella 300–100 eaa. sekä Rooman valtakunnan aikana 100–200-luvuilla jaa. Sen teatteri- ja urheilukilpailut oli omistettu Olympoksen Zeukselle ja muusille. Siellä oli pyhäköt myös muun muassa Demeterille ja Dionysokselle sekä myöhemmin myös Isikselle. Dionissa oli kaksi teatteria, toinen hellenistiseltä ja toinen roomalaiselta ajalta. Kaupungissa oli stadion sekä roomalaisia kylpylöitä, ja monet sen yksityisasunnot olivat loisteliaita.


title: Dion (Kreikka)

text: Läheisessä Díon kylässä sijaitsee arkeologisen alueen löydöksiä esittelevä Díon arkeologinen museo.


title: Dion (Kreikka)

text: Dionin paikka on ollut kulttikäytössä viimeistään noin 500 eaa. Sen nimi on johdettu Zeuksen nimestä, jonka genetiivi on "Dios". Paikan alkuperäinen kultti vaikuttaisi olleen Demeteriin yhdistetty hedelmällisyyden jumalattaren kultti. Dioniin kehittyi asutus viimeistään klassisella kaudella. Varhaisin maininta Dionista on Thukydideeltä vuodelta 424 eaa. Hän mainitsee paikalla olleen pienen asutuksen. Kaupunki kukoisti erityisesti hellenistisellä ja roomalaisella ajalla, ja se säilyi asuttuna varhaiskristilliselle ajalle saakka.


title: Dion (Kreikka)

text: Dionista kehittyi Makedonian valtakunnan pyhin paikka 400-luvun eaa. lopulla kuningas Arkhelaoksen aikana. Hänen aikanaan Dionia kohennettiin, ja paikalle rakennettiin Zeuksen pyhäkkö sekä stadion ja teatteri tuolloin perustettuja juhlakisoja varten. Dionin kisat tunnettiin nimellä "Olympia ta en Dion", ”Dionin Olympian kisat”. Kisoissa uhrattiin Olympoksen Zeukselle ja Pierian muusille, ja niihin kuului näytelmä- ja urheilukilpailuita. Kisojen vietto kesti noin vuoteen 100 eaa saakka.


title: Dion (Kreikka)

text: Dion oli merkittävä uskonnollinen ja sotilaallinen keskus erityisesti Makedonian hegemonian aikana 300- ja 200-luvuilla eaa. Filippos II juhlisti paikalla khalkidikeläisten liiton pääkaupungin Olynthoksen valloitusta. Aleksanteri Suuren sotajoukot kokoontuivat paikalla ennen sotaretkeään Aasiaan, tarkoituksena avun pyytäminen Zeukselta. Granikosjoen taistelun jälkeen Dioniin pystytettiin Lysippoksen veistämä veistosryhmä, joka esitti 25 Aleksanterin taistelussa kaatunutta kumppania. Kuningas Kassandros rakennutti kaupunkiin muurit sekä lukuisia julkisia rakennuksia.


title: Dion (Kreikka)

text: Aitolialaiset tuhosivat Dionin vuonna 219 eaa., mutta Filippos V rakennutti sen uudelleen. Vuonna 169 eaa. kaupunki kukistui roomalaisille. Keisari Augustuksen toimesta paikalle siirrettiin asukkaita Italiasta, ja perustettiin roomalainen siirtokunta eli kolonia nimeltä "Colonia Julia Augusta Diensis". Tämä tapahtui heti Aktionin taistelun vuonna 31 eaa. jälkeen. Kaupungin kielenä oli tuosta lähtien latina, mutta asukkaat hellenisoituivat nopeasti, ja muun muassa suurin osa paikalta löydetyistä roomalaisen ajan piirtokirjoituksista on kreikaksi.


title: Dion (Kreikka)

text: Roomalainen Dion kukoisti erityisesti 100-luvulla ja 200-luvun alussa jaa. Varhaiskristillisellä ajalla 300-luvulla Dioniin rakennettiin kaksi basilikakirkkoa aikaisempien rakennusten paikalle. Kolmas basilika sijaitsi kaupunginmuurien ulkopuolella. 300- ja 400-luvuilla kaupungissa oli oma piispa, ja kaupungin piispojen tiedetään ottaneen osaa tuon ajan kirkolliskokouksiin. Kaupunki hylättiin 400-luvun aikana, ja asukkaat muuttivat turvallisempaan paikkaan lähemmäksi vuoria. Ostrogootit tuhosivat kaupungin noihin aikoihin, ja tuhon viimeistelivät maanjäristykset sekä läheisen Vafýras-joen tulviminen. Viimeinen maininta Dionista on Bysantin valtakunnan provinssien kirjanpidossa ("De Thematibus") 900-luvulla.


title: Dion (Kreikka)

text: Dionia tutkittiin jo 1800-luvulla, ja esimerkiksi teatteri paikannettiin vuonna 1808. Ensimmäisiä varsinaisia arkeologisia kaivauksia suoritettiin 1970-luvulla. Alueen järjestelmälliset kaivaukset alkoivat vuonna 1982 ja jatkuvat edelleen. Nykyisin niitä suorittaa Thessalonikin Aristoteles-yliopisto.


title: Dion (Kreikka)

text: Dion sijaitsee Olymposvuoren juurella sen pohjoispuolella ja hallitsee kapeikkoa, joka johtaa Makedoniasta Thessaliaan. Antiikin aikana alue oli vain noin seitsemän stadionin eli noin 1,3 kilometrin päässä Thermainlahden rannasta. Nykyisin etäisyys rannikkoon on noin viisi kilometriä. Dion oli alun perin ensisijaisesti pyhäkköalue. Alueelle kehittyi myös linnoitettu kaupunki, joka oli kuitenkin suhteellisen pieni koko olemassaolonsa ajan. Kaupungin pinta-ala oli noin neliömetriä ja sitä ympäröi noin 2,6 kilometriä pitkä muuri.


title: Dion (Kreikka)

text:
Kaupunginmuurien ympäröimältä alueelta on löydetty forum, julkisia rakennuksia, yksityistaloja sekä liike- ja työpajatiloja, ja tunnistettu useita katuja. Pääkatu ("Cardo Maximus") kulkee pohjois-eteläsuunnassa ja johtaa eteläportille. Toinen, itä-länsisuuntainen pääkatu ("Decumanus Maximus") johtaa länsiportille. Kaupungin etelälaidalla ovat kylpylät eli termit. Kaupunki on rakennettu tasangolle, ja sen asemakaava on hyvin säännöllinen suorakulmio, jossa on selvästi käytetty kaupunkisuunnittelua. Lukuisat pyhäköt ovat muurien ulkopuolella pääosin kaupungin eteläpuolella. Ne oli sijoitettu kaupungin ulkopuolelle mahdollisesti siksi, että niitä käytti suuri joukko ihmisiä eri puolilta, eivät pelkästään Dionin asukkaat. Kaupungissa oli stadion sekä kaksi teatteria, toinen kreikkalainen ja toinen roomalainen, jotka nekin sijaitsivat muurien ulkopuolella. Kaupungin itäpuolelta virtasi Bafyras-joki, nykyinen Vafýras. Joen virtauksen seurauksena arkeologinen alue on nykyisin osin kosteikkoa.
Dionin merkittävimmät rakennukset ja rakennelmat ovat (numerot viittaavat kaavakuvaan):Forum


title: Dion (Kreikka)

text: Roomalainen forum sijaitsi kaupungin eteläisen osan keskellä. Se oli rakennettu roomalaisella kaudella ja korvasi kaupungin varhaisemman hellenistisen agoran. Forumin itäsivulla sijaitsi roomalainen basilika, joka oli kaupallisessa ja julkisten toimintojen käytössä. Basilikassa oli kaksi riviä pylväitä, jotka jakoivat sen kolmeen laivaan. Sen eteläsivulla oli kolme ovea, kun taas pohjoissivun muodosti todennäköisesti avopylväikkö. Basilikan itäpäädyssä oli niin kutsuttu Kilpimuistomerkki, johon oli veistetty kilpiä ja rintapanssareita. Se oli peräisin 300-luvun loppupuolelta eaa., ja oli mahdollisesti koristanut aiemmin hellenististä agoraa.


title: Dion (Kreikka)

text:
Forumin länsisivulla oli doorilaista tyyliä edustanut Augusteum, joka oli omistettu Rooman keisarien kultille. Siinä oli puolikaarenmuotoinen jalusta, jolla oli rivissä keisarien patsaita.
Suuri roomalainen kylpylä


title: Dion (Kreikka)

text: Dionin suuri roomalainen kylpylä sijaitsi kaupungin etelälaidalla forumin eteläpuolella. Sen koko oli noin neliömetriä. Rakennuskokonaisuuteen kuului muun muassa suuri atrium-piha, kuumien ja lämpimien kylpyjen tilat, kylmien kylpyjen allas, pukeutumistiloja, myymälöitä, pieni odeion sekä latriini eli julkinen käymälä. Kylpylän alla oli hypokaustit, jotka ovat edelleen hyvin näkyvissä. Roomalainen kylpylä rakennettiin 100-luvun lopulla jaa.


title: Dion (Kreikka)

text: Muut julkiset rakennukset


title: Dion (Kreikka)

text: Suuren kylpylän lisäksi kaupungissa oli myös niin kutsuttu forumin kylpylä forumin pohjoispuolella sekä niin kutsuttu pääkadun kylpylä pääkadun laidalla forumista itään.


title: Dion (Kreikka)

text:
Praetorium oli majatalo, joka majoitti julkisia vieraita sekä tavallisia matkalaisia. Siihen kuului kaksi tavernaa, myymälätiloja, ruokasaleja sekä makuuhuoneita. Rakennus sijaitsi pääkadun varrella. Niin kutsuttu Polygoni oli nimensä mukaisesti monikulmion muotoinen rakennus, joka sijaitsi pääkadun varrella Praetoriumia vastapäätä. Sitä käytettiin todennäköisesti kauppapaikkana.
Dionysoksen talo


title: Dion (Kreikka)

text: Dionysoksen talo tai huvila sijaitsee kaupungin itäosassa. Se on kaupungin suurimpia ja ylellisimpiä yksityistaloja, ja saanut nimensä pitosalin suuresta Dionysosta esittävästä lattiamosaiikista. Talossa oli myös Dionyoksen kultille omistettu huone, jossa oli jumalan kulttipatsas. Muut talon veistokset esittivät muita jumalia sekä keisarillisen perheen jäseniä. Talo oli rakennettu noin vuonna 200 jaa.


title: Dion (Kreikka)

text: Muut yksityistalot


title: Dion (Kreikka)

text: Myös muut tunnetut yksityistalot ovat peräisin noin 200-luvulta jaa. Talot oli usein koristeltu patsain ja lattiamosaiikein. Ledan talo on saanut nimensä veistoksesta, joka esittää Ledaa ja joutsenta. Zosaksen talo on saanut nimensä todennäköisesti omistajansa nimen mainitsevasta mosaiikista. Nämä talot sijaitsevat kaupungin kaakkoiskulmassa.


title: Dion (Kreikka)

text: Pääkadun varrella sijainnut Hydraulis-talo on saanut nimensä siitä, että sieltä on löydetty vanhimmat tunnetut vesiurut. Muita merkittäviä yksityistaloja ovat muun muassa forumin lähellä sijainneet Epigeneen talo ja Eubuloksen talo. Niiden nimet ovat peräisin siitä, että kyseiset nimet oli leimattu talojen lyijyisiin vesiputkiin.


title: Dion (Kreikka)

text: Kaupunginmuurit


title: Dion (Kreikka)

text: Kaupunginmuurin rakennutti kuningas Kassandros vuosina 306–304 eaa. ja se uusittiin vuoden 219 eaa. tuhon jälkeen. Muuri oli tehty Olymposvuoren kivestä. Se ympäröi jotakuinkin neliömäisen alueen, ja sen pituus oli metriä, paksuus kolme metriä ja korkeus 7–10 metriä. Muurissa oli aina 33 metrin välein suorakulmaiset tornit, joiden pohjan koko oli noin 7 x 7 metriä. Roomalaisella kaudella muuria ei ylläpidetty, ja se jopa purettiin osittain. Se kunnostettiin uudelleen 200-luvulla jaa. barbaarien uhatessa aluetta.


title: Dion (Kreikka)

text: Demeterin pyhäkkö


title: Dion (Kreikka)

text:
Demeterille omistettu pyhäkkö sijaitsi jonkin verran muurien ulkopuolella kaupungin pääkadun päässä. Se on varhaisin tunnettu makedonialainen pyhäkkö, ja on ollut olemassa jo arkaaisella kaudella 500-luvulla eaa. Se uusittiin 300-luvulla eaa., jolloin siihen rakennettiin pienet Demeterille ja Korelle eli Persefonelle omistetut doorilaiset temppelit. Lisäksi pyhäkkö oli muiden hedelmällisyyskulttien käytössä.
Kreikkalainen teatteri


title: Dion (Kreikka)

text: Kreikkalainen teatteri rakennettiin alun perin klassisella kaudella Arkhelaoksen aikana ja uudelleen hellenistisellä kaudella Filippos V:n aikana noin vuonna 221–179 eaa. Se sijaitsee kaupungin eteläpuolella ja oli normaali kreikkalainen puolikaarenmuotoinen teatteri, jonka keskellä oli pyöreä orkhestra. Teatteri säilyi käytössä roomalaisen teatterin rakentamiseen saakka.


title: Dion (Kreikka)

text: Roomalainen teatteri


title: Dion (Kreikka)

text:
Roomalainen teatteri rakennettiin 100-luvulla jaa. Se sijaitsee kreikkalaisen teatterin kaakkoispuolella ja korvasi kreikkalaisen teatterin kokonaan. Teatteri oli edeltäjäänsä pienempi, mutta rikkaasti koristeltu. Heti teatterin pohjoispuolella sijaitsi varhaisempi Zeus Olympioksen pyhäkkö.
Isiksen pyhäkkö


title: Dion (Kreikka)

text:
Isikselle omistettu pyhäkkö sijaitsi Dionin kaupunginmuurin kaakkoiskulman ulkopuolella Bafyras-joen toisella puolella. Pyhäkkö oli alun perin omistettu Afroditelle sekä synnytyksen suojelijalle Artemiille. Hellenistisellä kaudella 100-luvulla eaa. se omistettiin Isikselle, jonka kultti tuli Kreikkaan Egyptistä. Pyhäkön sijainti ja arkkitehtuuri symbolisoivat Niili-virtaa. Kokonaisuuteen kuuluivat muun muassa Isis Lokhian temppeli, Afrodite Hypolympidian eli ”Olympoksen juuren Afroditen” temppeli sekä Isis Tykhen temppeli. Rakennuksen pohjoissivulla oli stoa eli pylväshalli, joka toimi enkoimeterionina eli pyhiinvaeltajien yöpymispaikkana.
Zeus Olympioksen pyhäkkö ja alttari


title: Dion (Kreikka)

text: Zeus Olympioksen eli ”Olympoksen Zeuksen” pyhäkkö sijaitsi alueen etelälaidalla myöhemmän roomalaisen teatterin vieressä. Se oli kaupungin merkittävimpiä, sillä se oli omistettu kaupungille nimensä antaneelle Zeukselle. Pyhäkkö rakennettiin 300-luvulla eaa. Se koostui suuresta neliömäisestä alueesta, johon kuului pitkä pylväikkö. Kokonaisuuden itäpuolella oli suuri alttari, jolla uhrattiin härkiä Zeuksen kunniaksi. Pyhäköstä on löydetty stelejä eli kiviä, joihin on kirjoitettu muun muassa erilaisia säädöksiä sekä sopimuksia koskien liittolaisuuksia ja rajakiistojen sovittelua.


title: Dion (Kreikka)

text: Zeus Hypsistoksen pyhäkkö


title: Dion (Kreikka)

text: Toinen Zeukselle omistettu pyhäkkö oli Zeus Hypsistoksen eli ”Korkeimman Zeuksen” pyhäkkö. Se sijaitsi Demeterin ja Isiksen pyhäkköjen välissä. Pyhäkkö koostui pienestä temppelistä, jonka ympärillä oli piha ja pylväskäytäviä. Rakennuksen raunioista on löydetty muun muassa Zeuksen kuvapatsas sekä Zeukselle omistettuja marmorisia kotkia.


title: Dion (Kreikka)

text: Hautausmaat


title: Dion (Kreikka)

text: Dionin hautausmaat sijaitsevat pääosin kaupungin pohjois- ja länsipuolella. Hautamuistomerkkejä on 400-luvulta eaa. aina 400-luvulle jaa. saakka. Merkittävimpiä hautamuistomerkkejä ovat niin kutsutut makedonialaiset haudat eli kammiohaudat, joita tunnetaan yhteensä neljä (I–IV). Haudassa I on doorilainen julkisivu, joonialaista tyyliä edustava etuhuone ja holvattu hautakammio, jossa oli marmorinen hautasohva. Hauta IV oli tumuluksen alla ja sille johtaa dromos eli käytävä. Muihin hautamuistomerkkeihin lukeutuu pieniä hautataloja, hauta-alttareita ja reliefikaiverretuja stelejä eli hautakiviä.


title: Douglas Edwards

text: Douglas Edwards (14. huhtikuuta 1917 Ada, Oklahoma – 13. lokakuuta 1990) oli yhdysvaltalainen reportteri ja uutisankkuri.


title: Douglas Edwards

text: Edwards aloitti uransa radiossa jo 15-vuotiaana toimien kuuluttajana ja vuonna 1942 hän siirtyi CBS:lle. Toisen maailmansodan aikana hän toimi Lontoossa kirjeenvaihtajana Edward R. Murrow'n alaisuudessa. Sodan jälkeen hänestä tuli "CBS World News Roundup" -ohjelman uutisankkuri. Vuonna 1948 hän siirtyi televisioon "CBS Television News" -uutislähetykseen, jota hän ankkuroi vuoteen 1962 asti, jolloin Walter Cronkite korvasi hänet.


title: Douglas Edwards

text: Douglas Edwards nimettiin Radio Hall of Fameen vuonna 2006.


title: John Hellman

text: John Rafael Hellman (27. toukokuuta 1892 Tampere – 13. marraskuuta 1983 Helsinki) oli suomalainen jääkärieverstiluutnantti. Hänen vanhempansa olivat ylijunailija Axel Konstantin Hellman ja Johanna Herbach. Hänet vihittiin avioliittoon vuonna 1920 Lilly Kristiina Bergströmin kanssa.


title: John Hellman

text: Hellman kävi kahdeksan luokkaa Helsingin ruotsalaista reaalilyseota. Hellman suoritti Sotilashallinnollisten kurssien 1. jakson vuonna 1929 ja 2. jakson vuosina 1930–1931.


title: John Hellman

text: Helman toimi liikealalla kunnes liittyi vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 27. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella, josta hänet siirrettiin 5. lokakuuta 1916 pataljoonan täydennysjoukkoon, josta hän palasi komppaniaansa 7. elokuuta 1917.


title: John Hellman

text: Hellman saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan muonitusupseeriksi 1. Jääkärirykmentin 1. jääkäripataljoonaan, jonka mukana osallistui sisällissodan taisteluihin Lempäälässä, Säiniöllä ja Viipurissa.


title: John Hellman

text: Sisällissodan jälkeen suoritetun armeijan uudelleenjärjestelyn yhteydessä Hellman sijoitettiin Suomen valkoiseen kaartiin, missä hän toimi aluksi 3. pataljoonan muonitusupseerina ja myöhemmin 1. pataljoonan adjutanttina sekä 1. komppanian nuorempana upseerina. Rykmenttiin hän sai komennuksen adjutantiksi 1. kesäkuuta 1919 ja 9. tammikuuta 1920 alkaen majoitusmestariksi. Hänet siirrettiin 16. toukokuuta 1921 Karjalan kaartin rykmenttiin, mutta sinne juurikaan ehtimättä hänet komennettiin edelleen Helsingin komendanttivirastoon adjutantiksi. Armeijasta hän erosi 22. heinäkuuta 1921 ja liittyi suojeluskuntajärjestön palvelukseen. Hänet sijoitettiin harjoituspäälliköksi Loviisan suojeluskuntaa. Uudelleen hän astui armeijan palvelukseen 4. marraskuu 1924 ja hänet sijoitettiin Suomen valkoiseen kaartiin majoitusmestariksi, josta hänet siirrettiin 15. maaliskuuta 1926 talouspäälliköksi Rautatiepataljoonan, josta hänet edelleen siirrettiin 13. huhtikuuta 1927 talouspäälliköksi Kuormastopataljoonan ja niin ikään 15. kesäkuuta 1928 talouspäälliköksi Autopataljoonaan, josta hän palasi takaisin Kuormastopataljoonaan 12. lokakuuta 1928, jonka nimi muutettiin myöhemmin ensin Huoltopataljoona 2:ksi ja myöhemmin Huoltopataljoonaksi ja viimein Huoltorykmentiksi. Viransijaisuuksia Hellmanilla oli esimerkiksi Pataljoonankomentajan tehtävät 10. kesäkuuta – 28. heinäkuuta 1930 ja 26. tammikuuta – 28. helmikuuta 1934 väliset ajat.


title: John Hellman

text: Hellman osallistui talvisotaan Vaatetusvarikon päällikkönä, missä tehtävässä hän jatkoi myös välirauhan aikana, mutta jatkosodan puhjettua hänet siirrettiin Puolustusvoimain Pääesikunnan intendenttiosaston kalustotoimiston päälliköksi, missä tehtävässä hän toimi koko sodan ajan Sodan jälkeen hänet siirrettiin Puolustusvoimain Pääesikunnan toimistopäälliköksi, josta tehtävästä hän erosi vakinaisesta palveluksesta vuonna 1945.


title: John Hellman

text:
Hellman toimi Rautatiepataljoonan kunnianeuvoston puheenjohtajana vuonna 1927 ja Upseerien ampumayhdistyksen Viipurin alaosaston puheenjohtajana vuosina 1931–1939 sekä Viipurin ampumaseuran johtokunnan jäsenenä vuosina 1930–1939. Upseerien ampumayhdistyksen johtokunnan jäsenjäsenenä hän toimi vuosina 1935–1943. Huoltopataljoona 2:n upseerikerhon puheenjohtajana hän toimi vuonna 1933.
Hellmanilla oli erikoismestarin arvo kivääriammunnassa ja mestarin arvo pienoiskivääri- ja pistooliammunnassa.


title: 3 Inches of Blood

text: 3 Inches of Blood on kanadalainen heavy metal -yhtye, joka on perustettu Vancouverissa vuonna 2000. Yhtyeen musiikissa on power metalin lisäksi NWOBHM-, thrash metal- ja metalcorevaikutteita.


title: Tinasotilaat

text: Tinasotilaat (myös "lelusotilaat" tai "pikkusotilaat") ovat tinasta tehtyjä lelusotilaita. Nykyisin samanlaisia hahmoja valmistetaan muovista leluiksi.


title: Tinasotilaat

text: Vanhin tunnettu tinasotilas on roomalainen legioonalainen vuodelta 200 jaa. Sitä edeltäneet ja monet myöhemmät tinakuviot ovat uskonnollisia votiiviesineitä, pyhiinvaeltajien matkamuistoja tai koristeita.


title: Tinasotilaat

text: Tinanvalaja Johann Gottfried Hilpert (1732–1801) Nürnbergistä alkoi vuonna 1760 valaa tinasta litteitä esineitä, sotilaita, eläimiä ja kukkia. Keksintö levisi nopeasti, ja Fredrik Suuren ansiosta tinasotilaista tuli hyvin suosittuja poikien leikkikaluja.


title: Matti Helin (jalkapallovalmentaja)

text: Matti Helin (s. 9. elokuuta 1949) on suomalainen entinen jalkapalloilija ja nykyinen valmentaja. Hän toimii Rovaniemen Palloseuran kakkosvalmentajana ja RoPS Farmin valmentajana.


title: Matti Helin (jalkapallovalmentaja)

text: Helin edusti Rovaniemen Palloseuraa pelaajaurallaan 1970- ja 1980-luvulla, jolloin RoPS nousi ensimmäistä kertaa jalkapallon pääsarjatasolle. Hänet valittiin joukkueen kakkosvalmentajaksi kauden 2008 alla. Maaliskuussa Helin nimettiin päävalmentajaksi Tom Saintfietin saatua potkut, mutta kuukautta myöhemmin Valeri Bondarenko palkattiin päävalmentajaksi ja Helin palasi takaisin kakkosvalmentajan tehtävään. Helin on myös aiemmin toiminut RoPS:n edustusjoukkueen valmentajana.


title: Verevä

text: Verevä () on kyläryhmä ja maalaiskunta Leningradin alueen Hatsinan piirissä Venäjällä. Kunnan hallinnollinen keskus on Mosinanmyllyn eli Pienen-Verevän kylä (), jossa asuu 3 900 henkeä. Yhteensä kunnassa asukkaita on 5 600 (vuonna 2007).


title: Verevä

text: Verevän kunta sijaitsee Hatsinan pohjoispuolella. Kunnan läpi virtaa Inkereenjoki ja sen kautta kulkee Pietarin ja Pihkovan välinen maantie.


title: Verevä

text: Kuntaan kuuluvat seuraavat asutuskeskukset: kylät Isora (), Jäniskylä (), Kiurula (), Kommola eli Vanha-Kommola (), Korkanmäki (), Käppälä eli Pieni-Kokkola eli Vaija (), Mosinanmylly, Mäyrylä eli Kuivila (), Porttila (), Pöyhölä eli Suuri-Pöyhölä (), Tonnila (), Uusi-Mosina eli Pukra (), Vaijala (), Verevä (); asutukset Torfopreprijatije () ja Volodarski Vodoprovod () sekä Uuden-Mosinan, Vanhan-Mosinan ja Verevän asemien asutukset.


title: Verevä

text: Kunnassa toimii kolme maatalousyritystä, rakennustarviketehdas ja kartonkitehdas. Suuri osa asukkaista käy päivittäin töissä Pietarissa.


title: Verevä

text: Ennen toista maailmansotaa seudulla asui inkerinsuomalaisia, venäläisiä sekä ortodoksisia inkerikkoja. Luterilaiset kuuluivat Hatsinan, Venjoen ja Skuoritsan seurakuntiin.


title: Verevä

text: Kunnan päämies on Mihail Kuznetsov, kunnanhallinnon päämies Fjodor Gorbunov.


title: Beowulf (vuoden 2007 elokuva)

text: Beowulf on vuonna 2007 ensi-iltansa saanut Robert Zemeckisin ohjaama fantasiaelokuva. Neil Gaimanin ja Roger Avaryn käsikirjoitus perustuu löyhästi muinaisenglantilaiseen "Beowulf"-eepokseen. Elokuva tehtiin tietokoneanimaationa: roolihahmojen liikkeet tallennettiin liikkeenkaappaustekniikalla ja roolihahmot animoitiin ääninäyttelijöidensä näköisiksi.


title: Øvre Eiker

text: Øvre Eiker on kunta Buskerudin läänissä Norjassa. Kunnalla on pinta-alaa 457 neliökilometriä ja tammikuussa 2013 tehdyn väestönlaskennan mukaan kunnassa oli 17 752 asukasta.


title: Øvre Eiker

text: Øvre Eikerin kunta syntyi, kun Eikerin kunta jaettiin Øvre Eikeriin ja Nedre Eikeriin 1. heinäkuuta 1885


title: Martti Hellstén

text: Martti Johannes Hellstén (12. lokakuuta 1896 Vanaja – 19. toukokuuta 1967) oli suomalainen jääkärikapteeni. Hänen vanhempansa olivat maanviljelijä Evert Hellsten ja Matilda Lemberg. Hänen ensimmäinen vaimonsa oli Aino Kyllikki Honkamäki, jonka kuoltua vuonna 1953 Hellstén avioitui toisen kerran vuonna 1956 kampaaja Sirkka Ensi Elisabet Kettusen kanssa.


title: Martti Hellstén

text: Hellstén kävi kansakoulun ja suoritti yksityisoppilaana viidennen luokan Turun suomalaisessa lyseossa vuonna 1920. Hän suoritti jääkärialiupseereille järjestetyn aktiiviupseerikurssin Kadettikoulussa vuonna 1921 ja Taistelukoulun kapteenikurssin vuonna 1931.


title: Martti Hellstén

text: Tämä vanajalainen merimies liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 29. lokakuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Martti Hellstén

text: Hellstén saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi aluksi 9. jääkäripataljoonan 3. komppaniaan, josta hänet siirrettiin 6. maaliskuuta 1918 alkaen 4. Jääkärirykmentin 8. jääkäripataljoonan 1. komppaniaan, missä joukossa otti osaa sisällissodan taisteluihin Raudussa ja Sirkiänsaaressa.


title: Martti Hellstén

text: Hellstén palveli sisällissodan jälkeen 4. jääkärirykmentistä muodostetussa Jääkäripataljoona n:o 4:n 2. komppaniassa, josta hänet siirrettiin 3. heinäkuuta 1918 Kaartin jääkäripataljoonaan ja edelleen 21. tammikuuta 1919 alkaen Itämeren jalkaväkirykmentti n:o 1:een, josta muodostettiin myöhemmin Porin rykmentti. Hän toimi rykmentissä joukkueenjohtajana ja nuorempana upseerina. Porin rykmentistä hänet siirrettiin 8. toukokuuta 1929 Pohjois-Savon rykmenttiin ja sijoitettiin päälliköksi 4. komppaniaan, josta hänet siirrettiin komppanianpäälliköksi Polkupyöräpataljoona 3:een 13. syyskuuta 1932 (nimi myöhemmin Jääkäripataljoona 3) 3. komppaniaan. Armeijasta hän erosi 19. kesäkuuta 1936.


title: Martti Hellstén

text: Hellstén osallistui talvisotaan Varsinais-Suomen suojeluskuntapiirin esikunnassa koulutus- ja järjestelytoimiston päällikkönä. Jatkosodan puhjettua hänet komennettiin Lounais-Suomen sotilasläänin komento- ja järjestelytoimiston päälliköksi, mistä toimesta hänet kotiutettiin vuonna 1942 ja hän siirtyi kukkakauppiaaksi Turkuun, missä hän toimikin aina vuoteen 1957 saakka, jolloin jäi eläkkeelle ja muutti asumaan Suonenjoelle, minne hänet lopulta haudattiinkin.


title: Martti Hellstén

text: Hellstén toimi Suojeluskuntain päällystökoulun harjoitusjoukkueen johtajana vuonna 1925 ja opetusupseerina Jalkaväen kapitulanttikoulussa vuosina 1925–1926.


title: Ål

text: Ål on kunta Buskerudin läänissä Norjassa. Ålin kunta (silloinen kirjoitusasu "Aal") perustettiin 1. tammikuuta 1838. Holin kunta erotettiin Ålista vuonna 1877. Tammikuussa 2013 tehdyn väestönlaskennan mukaan Ålin kunnassa oli 4 761 asukasta.


title: Abhinav Bindra

text: Abhinav Bindra (s. 28. syyskuuta 1982 Dehradun) on intialainen kivääriampuja, maailmanmestari ja olympiavoittaja. Hän on ensimmäinen intialainen yksilölajin olympiavoittaja. Kaikki maan aikaisemmat olympiakullat olivat olleet Intian maahockeymaajoukkueen voittamia.


title: Abhinav Bindra

text: Abhinav Bindra saavutti Pekingissä 2008 olympiakultaa 10 m ilmakiväärissä. Lisäksi hän saavutti maailmanmestaruuden samassa lajissa Zagrebissa 2006.


title: Sevastopolin taistelu

text: Sevastopolin taistelu voi tarkoittaa:


title: Jääkausiteorian vastustus

text: Jääkausiteorian vastustus liittyy ainakin kolmeen historialliseen yhteyteen. Näitä ovat geologian tieteenalan historia 1840–1860 -luvuilla, yksittäiset näennäistiedettä edustavat marginaali-ilmiöt tämän jälkeen sekä viime aikoina nykyaikainen kreationismi uskonnollisena ja ideologisena liikkeenä.


title: Jääkausiteorian vastustus

text: Ensimmäinen historiallinen yhteys jääkausiteorian vastustukselle oli geologian tieteenalan piirissä käyty keskustelu 1800-luvulla, kun 1840-luvulla esitetty teoria jääkaudesta oli uusi, ja vallalla oli vielä muunlaisia, esim. vedenpaisumukseen liittyviä teorioita nykyään jääkauteen yhdistettyjen geologisten muodostumien synnystä. Geologisen tutkimuksen edetessä ja todistusaineiston kertyessä uuden teorian tueksi geologian tiedeyhteisö kuitenkin hyväksyi jääkausiteorian 1860-luvulle mennessä. Tämä asiayhteys on tieteenhistoriallinen.


title: Jääkausiteorian vastustus

text: Toinen yhteys on tiedeyhteisön ulkopuolilla toimivien, usein näennäistiedettä edustaviksi tulkittavissa olevien yksittäisten harrastajaluonnontieteilijöiden toiminta 1860-luvun jälkeen. Suomessa tunnettu tähän perinteeseen liittyvä harrastajatutkija on turkulainen Keijo Parkkunen, joka on 1980-luvulta lähtien suorittanut muun muassa omia kaivauksiaan hiidenkirnuilla , pirunpelloilla ja muilla geologisilla muodostumilla eri puolilla Suomea saaden mukaan hankkeisiinsa muun muassa viihdetaiteilija Spede Pasasen.


title: Jääkausiteorian vastustus

text: Merkillepantavaa tätä perinnettä edustavien harrastajatutkijoiden töissä on se, että ne usein olennaisesti tukeutuvat tieteen piirissä aiemmin esillä olleisiin, mutta tieteen kehityksen myötä hylättyihin teorioihin, kuten tulvageologiaan.


title: Jääkausiteorian vastustus

text:
Kolmas asiayhteys jääkausiteorian vastustukselle on yleensä kristillisperäisten uskonnollisten liikkeiden ideologiana esiintyvä kreationismi.
Kreationistit ovat kehittäneet useita eri tapoja selittää jääkausi Raamatun kertomusten pohjalta. Useimmin se kytketään vedenpaisumukseen.. Esimerkiksi Pekka Reinikainen on esittänyt kirjassaan Unohdettu Genesis teorian jääkausien nopeasta synnystä.


title: Chiara Cainero

text: Chiara Cainero (s. 24. maaliskuuta 1978 Udine) on italialainen haulikkoampuja ja olympiavoittaja.


title: Chiara Cainero

text: Chiara Cainero saavutti Pekingissä 2008 olympiakultaa skeetissä. Lisäksi hänellä on useita MM-mitaleita, joista kirkkain on joukkuekulta Lonatossa 2005.


title: Alvdal

text: Alvdal on kunta Hedmarkin läänissä Norjassa. Alvdalin kunta ja Folldalin itäinen osa erotettiin Tynsetin kunnasta vuonna 1864. Folldalin läntinen osa liitettiin Alvdalin Dovren kunnasta vuonna 1884. Folldal erotettiin Alvdalista omaksi kunnakseen vuonna 1914. Tammikuussa 2013 tehdyn väestönlaskennan mukaan Alvdalin kunnassa oli 2 449 asukasta.


title: Haminanniitty

text: Haminanniitty oli Käkisalmen esikaupunki Käkisalmen maalaiskunnassa Norsjoen, Tenkalahden, Pörtsykän ja Vuohensalon kylien rajaseudulla Käkisalmen keskustan itäpuolella. Pääosa Haminanniitystä kuului Norsjoen kylään. Noin kilometrin verran Haminanniitystä luoteeseen sijaitsi toinen suurempi Porkanniemen esikaupunki. Haminanniityn esikaupunki alkoi syntyä 1920-luvulla, koska maa oli maalaiskunnan puolella halvempaa kuin kaupungissa ja rakennusmääräykset olivat vapaampia. Alue kehittyi varsinkin 1930-luvulla, kun Käkisalmeen perustettiin Waldhofin selluloosatehdas, jossa suuri osa haminanniittyläisistä kävikin töissä.


title: Haminanniitty

text: Nykyisin Haminnanniityn alueella on huomattavasti enemmän asutusta kuin ennen sotia ja alue kuuluu nykyisin kiinteämmin Käkisalmen kaupunkiin.


title: Kansojen historia

text: Kansojen historia on ruotsalaisen Carl Grimbergin sidontatavasta riippuen 12- tai 24-osaisena ilmestynyt laaja maailmanhistoriaa käsittelevä teossarja. Sen ensimmäinen osa ilmestyi vuonna 1926. Viimeisiä osia Grimberg ei eläessään saanut aivan valmiiksi. Sitä on myyty ainakin 500 000 kappaletta, Suomessakin yli 100 000.


title: Kansojen historia

text: Asiantuntijat ovat usein arvostelleet Kansojen historiaa, ja nykyään sitä voidaan pitää asiasisällöltään vanhentuneena.


title: Kansojen historia

text: Sarja tunnetaan värikkäästä kirjoitustyylistään.


title: Christopher Hamilton

text: Christopher Hamilton on brittiläinen filosofi. Hän on kiinnostunut filosofian suhteesta arvoihin, kirjallisuuteen ja uskontoon, ja käsittelee näitä aiheita kirjassaan "Living philosophy" (2001). Hamilton opettaa uskonnonfilosofiaa Lontoon King's Collegessa.


title: Burning Earth

text: Burning Earth on power metal -yhtye Firewindin toinen studioalbumi. Se julkaistiin vuonna 2003.


title: Eurooppa-koulu

text: Eurooppa-koulut ovat Euroopan yhteisöjen henkilöstön lapsille perustettuja julkisia oppilaitoksia. Niiden hallinto on jaettu Euroopan yhteisön ja jäsenmaiden kesken.


title: Eurooppa-koulu

text: Niiden toiminta perustuu vuonna 1957 Luxemburgissa allekirjoitettuun sopimukseen.


title: Eurooppa-koulu

text: Eurooppa-kouluja on tällä hetkellä 15. Sen lisäksi on yhdeksän akkreditoitua Eurooppa-koulua, joihin Helsingin eurooppalainen koulu kuuluu.


title: Urús

text: Urús on kunta Baixa Cerdanyan comarcassa, Gironan maakunnassa, Katalonian itsehallintoalueella, Espanjassa. Kunnan pinta-ala on 17,4 neliökilometriä ja asukkaita siellä on 201 (2009). Väestötiheys on 11,5 as./km².


title: Urús

text: Urúsin naapurikunnat ovat Riu de Cerdanya lännessä, Prats i Sansor pohjoisessa ja Das koillisessa ja idässä. Etelässä kunta rajautuu Berguedàn comarcaan.


title: Urús

text: Kunnan alueella sijaitsevia nähtävyyksiä ovat muun muassa Església de Sant Climent -kirkko sekä Ermita de Sant Grau -kappeli.


title: Urús

text: Urúsin asutuskeskukset ja niiden väkiluvut vuonna 2007:


title: Fernando Amorebieta

text: Fernando Amorebieta Mardaras (s. 29. maaliskuuta 1985 Cantaura, Anzoáteguin osavaltio, Venezuela) on venezuelalainen jalkapalloilija, joka edustaa argentiinalaisseura Independienteä. Aiemmin hän on pelannut myös Espanjassa ja Englannissa. Amorebieta on pelipaikaltaan keskuspuolustaja mutta hän kykenee pelaamaan myös vasempana laitapuolustajana.


title: Fernando Amorebieta

text: Amorebieta syntyi Venezuelassa, josta hän muutti jo kaksivuotiaana vanhempiensa kotiseudulle Espanjan Baskimaahan. Hän pelasi Espanjan nuorisomaajoukkueissa, mutta päätti myöhemmin siirtyä edustamaan Venezuelan maajoukkuetta.


title: Fernando Amorebieta

text: Amorebieta liittyi Athleticin junioreihin kaudella 1996–1997 pelattuaan sitä ennen yhden vuoden koulunsa joukkueessa. Kaudeksi 2003–2004 hän nousi seuran kolmosjoukkueeseen Basconiaan ja kaudeksi 2004–2005 kakkosjoukkueeseen Athletic B:hen.


title: Fernando Amorebieta

text: Ensiesiintymisensä Athleticin edustusjoukkueessa Amorebieta teki Intertoto-cupin ottelussa Ecomaxia vastaan 2. heinäkuuta 2005. Ensiesiintyminen Primera Divisiónissa seurasi 7. tammikuuta 2006 ottelussa Deportivoa vastaan, minkä jälkeen hän vakiinnutti pian paikkansa avauskokoonpanon pelaajana. Kaudella 2008–2009 Amorebieta joukkueineen ylsi Copa del Reyn loppuotteluun, ja kausilla 2009–2010 ja 2011–2012 joukkue osallistui Eurooppa-liigaan.


title: Fernando Amorebieta

text: Amorebieta pelasi Espanjan nuorisomaajoukkueissa ja oli voittamassa alle 19-vuotiaiden Euroopan-mestaruutta vuonna 2004. Espanjan A-maajoukkueen mukana hän oli ensimmäistä kertaa elokuussa 2008, mutta ei lopulta debytoinut tuolloin pelatussa Tanska-harjoitusottelussa.


title: Fernando Amorebieta

text: Venezuelan jalkapalloliitto tiedotti elokuussa 2010 olleensa yhteydessä Amorebietaan tämän mahdollisesta siirtymisestä synnyinmaansa maajoukkueen riveihin. Asia oli esillä jo joulukuussa 2006, mutta siirtyminen ei ollut FIFAn silloisten sääntöjen mukaan enää mahdollista pelaajan edustettua aikaisemmin Espanjaa junioritasolla ja täytettyä jo 21 vuotta. FIFA poisti 21 ikävuoden säännön vuonna 2009. Ensiesiintymisensä Venezuelan maajoukkueessa Amorebieta teki 2. syyskuuta 2011 ystävyysottelussa Argentiinaa vastaan.


title: Fernando Amorebieta

text: Amorebieta on pelannut myös epävirallisessa Baskimaan maajoukkueessa – ensimmäisen ottelunsa juuri Venezuelaa vastaan kesäkuussa 2007.


title: Andoni Iraola

text: Andoni Iraola Sagarna (s. 22. kesäkuuta 1982 Usurbil, Guipúzcoan maakunta, Espanja) on espanjalainen jalkapalloilija. Hän edustaa yhdysvaltalaista New York Cityä. Iraolan pelipaikka on kentän oikealla laidalla joko laitapuolustajana tai -linkkinä.


title: Andoni Iraola

text: Iraola siirtyi Athleticiin kaudeksi 1999–2000 junioriseura Antiguokosta, joka yhdistetään yleensä Athleticin kilpailijaan Real Sociedadiin. Ensiesiintymisensä seuran edustusjoukkueessa hän teki kauden 2003–2004 Primera Divisiónin avausottelussa Barcelonaa vastaan, ja vakiinnutti heti paikkansa joukkueen avauskokoonpanossa. Kaudella 2004–2005 Iraola pelasi Athleticin riveissä myös UEFA Cupia.


title: Andoni Iraola

text: Espanjan maajoukkueessa Iraola teki ensiesiintymisensä ystävyysottelussa Tanskaa vastaan 20. elokuuta 2008. Ottelu oli Espanjan ensimmäinen uuden päävalmentajan Vicente del Bosquen alaisuudessa. Iraola on pelannut myös epävirallisessa Baskimaan maajoukkueessa.


title: Toni Hintikka

text: Toni Hintikka (s. 2. joulukuuta 1976) on suomalainen muusikko. Parhaiten hänet tunnetaan edesmenneen Technicolour-yhtyeen basistina. Hintikka on soittanut myös Kardia-yhtyeessä, sekä useiden artistien, muun muassa Jimi Constantinen, Sami Joensuun, Kärtsy Hatakan ja Idols-kilpailusta tuttujen Kalle Löfströmin, Jani Wickholmin ja Agnes Pihlavan taustayhtyeissä.


title: Parnadžom

text: Parnadžom () tai Parnadžob (, kuoli 90 eaa.) oli Kartlin eli antiikin lähteiden Iberiana tunteman kuningaskunnan hallitsija. Hänen hallintonsa mahdollinen ajankohta oli vuosina 109–90 eaa. Hän oli neljäs Parnavaziani-dynastian kuningas. Hänet tunnetaan ainoastaan keskiaikaisten georgialaisten kronikoiden kuningasluetteloista.


title: Parnadžom

text: Hän seurasi valtaistuimelle isäänsä Mirian I:stä vuonna 109 eaa. Hänen sanotaan lisänneen uuden jumaluuden, Zadenin, iberialaiseen esikristilliseen pantheoniin ja rakentaneen linnoituksen Zadenin jumalankuvalle. Vieraan uskonnon tuomisen kerrotaan johtaneen kansannousuun. Kronikka kertoo sen jälkeen Parnadžomin ja aatelisten välisestä suuresta taistelusta, jossa Parnadžom voitettiin ja surmattiin ja jonka jälkeen kruunu annettiin hänen langolleen Aršakille, Armenian kuninkaan pojalle ja kapinallisten liittolaiselle. Parnadžomin poika Mirian kuitenkin selviytyi ja kasvoi aikuiseksi Persian hovissa.


title: The Dingoes

text: The Dingoes oli vuosina 1973–1979 toiminut australialainen rock-yhtye.


title: Riu de Cerdanya

text: Riu de Cerdanya on kunta Baixa Cerdanyan comarcassa, Lleidan maakunnassa, Katalonian itsehallintoalueella, Espanjassa. Kunnan pinta-ala on 12,3 neliökilometriä ja asukkaita siellä on 97 (2016). Väestötiheys on 7,9 as./km².


title: Riu de Cerdanya

text: Riu de Cerdanyan naapurikunnat ovat Bellver de Cerdanya lännessä, Prats i Sansor koillisessa ja Urús idässä. Etelässä kunta rajautuu Berguedàn comarcaan.


title: Riu de Cerdanya

text: Riu de Cerdanyan asutuskeskus ja sen väkiluku vuonna 2007:


title: Kesäparalympialaiset 1984

text: Kesäparalympialaiset 1984 järjestettiin poikkeuksellisesti kahdessa paikassa, Stoke Mandevillessä Yhdistyneessä kuningaskunnassa ja New Yorkissa Yhdysvalloissa. Suunnitelmana alun perin oli, että kaikki vammaluokat kilpailisivat Los Angelesissa, joka oli valittu 1984 kesäolympialaisten järjestäjäksi, mutta koska paralympialaisten järjestäjinä olivat vapaaehtoisvammaisurheilujärjestöt, ei heillä ollut muodollisia suhteita Los Angelesin olympialaisten järjestelykomiteaan. Vuonna 1980 Amerikan kansallinen pyörätuoliurheiluliitto ilmoitti järjestävänsä erillisen kilpailun. Seurauksena paralympialaisten muut kolme vammaryhmää päättivät järjestää omat kilpailunsa New Yorkissa, kun selkäydinvammaiset kilpailivat Englannissa. Kisat avasi Yhdysvalloissa presidentti Reagan 17. kesäkuuta. New Yorkin kilpailuihin osallistui 1 800 urheilijaa 45 maasta, ja kisat käytiin 16.-30. kesäkuuta. Englannissa kilpaili 22. heinäkuuta - 1. elokuuta järjestetyissä kilpailuissa 1 100 urheilijaa 41 maasta. Kisat avasi prinssi Charles 22. heinäkuuta.


title: Kesäparalympialaiset 1984

text: Vuoden 1984 paralympialaiset olivat viimeiset, jotka järjestettiin eri kaupungissa kuin olympialaiset. Kisojen jälkeen perustettiin Kansainvälinen vammaisurheiluyhteistyökomitea (ICC).


title: Kesäparalympialaiset 1984

text: Kisoihin osallistui 98 suomalaista ja he saalistivat yhteensä 58 mitallia.


title: Army of Two

text: Army of Two on EA Montrealin kehittämä ja Electronic Artsin julkaisema kolmannen persoonan ammuntapeli. Peli julkaistiin maaliskuussa 2008 PlayStation 3:lle ja Xbox 360:lle.


title: Army of Two

text: Koska "Army of Two" on suunniteltu kahden pelaajan pelattavaksi, pelissä on paljon yhteistyötä painottavia osia. Pelaajat voivat esimerkiksi nostaa toisensa alueelle, jonne yksittäinen pelaajahahmo ei pääsisi, tai vaihtaa aseita. Jos toinen pelaajista haavoittuu pahasti, hän ei kuole suoraan, vaan toinen pelaaja voi tulla pelastamaan hänet.


title: Army of Two

text: Pelin jatko-osa "" julkaistiin tammikuussa 2010.


title: Army of Two

text: Peli alkaa somalialaisella harjoitteluasemalla, jonka omistaa U.S Army Rangers. Tyson Rios ja Elliott Salem harjoittelevat asemalla Somalian taistelua varten, jossa heidän päätehtävänään on eliminoida terroristijärjestön johtaja Mo’Alim. Kun Rios ja Salem palaavat tehtävältään, suustaan kova Security and Strategy Corporationin eli SSC:n sotilas Phillip Clyde järjestää asiat niin, että Rios ja Salem pääsevät SSC:hen. Muutamien vuosien kuluttua Rios ja Salem suorittavat tehtäviä muun muassa Afganistanissa, Irakissa ja Kiinassa.


title: Alp

text: Alp on kunta Baixa Cerdanyan comarcassa, Gironan maakunnassa, Katalonian itsehallintoalueella, Espanjassa. Kunnan pinta-ala on 44,3 neliökilometriä ja asukkaita siellä on noin 1600 (2015).


title: Alp

text: Alpin naapurikunnat ovat Das lännessä, Fontanals de Cerdanya pohjoisessa ja Puigcerdàan koillisessa. Lounaassa kunta rajautuu Berguedàn comarcaan ja kaakossa Ripollèsin comarcaan ja Ranskalle kuuluvaan Pyrénées-Orientalesin departementtiin.


title: Alp

text: Alpista on matkaa Puigcerdàan 9 kilometriä, La Seu d'Urgelliin 41,5 km, Andorran pääkaupunkiin Andorra la Vellaan 60,8 km, Gironaan 133,6 km ja Katalonian pääkaupunkiin Barcelonaan 141,2 km.


title: Alp

text: Kunnan alueella sijaitsevia nähtävyyksiä ovat muun muassa Església de Sant Pere -kirkko ja Capella de la Divina Pastora -kappeli. Alpin alueella sijatsevat lisäksi luonnonpuistot El riu Alp, La Molina, Masella, Paratge de L'Avetà, Paratge de la Font dels Ocells ja Paratge de la Font del Bosquet.


title: Alp

text: La Molina ja Masella ovat Alpissa sijaitsevia hiihtokeskuksia.


title: Topografinen prominenssi

text: Topografinen prominenssi on vuorten suhteellisen korkeuden luokittelussa käytettävä menetelmä.


title: Topografinen prominenssi

text: Huipun prominenssi on korkeus, jonka verran huippu on ylempänä matalinta korkeuskäyrää, joka ympäröi kyseistä huippua mutta ei mitään korkeampaa huippua. Prominenssi saadaan vähentämällä huipun merenpinnasta mitatusta korkeudesta se korkeus, johon on vähintään laskeuduttava voidakseen nousta kyseistä huippua korkeammalle huipulle. Jos kuvitellaan että merenpinta nousee alimmalle sellaiselle tasolle, jossa kyseinen huippu on saaren korkein huippu, on huipun korkeus merenpinnasta tällöin sen prominenssi.


title: Luettelo Suomen korkeimmista kohdista

text: Tämä on luettelo Suomen korkeimmista tuntureista ja vaaroista. Luettelossa ovat kaikki itsenäiset yli 700 metrin korkuiset huiput ja valtaosa yli 500 metrin korkuisista huipuista. Järjestys on tarkimman saatavissa olevan korkeustiedon mukainen. Korkeuden perässä oleva (+) -merkintä tarkoittaa sitä, että kyseisen tunturin tarkka korkeuslukema puuttuu. Tällöin tunturin korkeus on vähintään ilmoitettu ja enintään 2,5 m ilmoitettua suurempi.


title: Luettelo Suomen korkeimmista kohdista

text: On kiistanalaista, mitkä tunturit luokitellaan itsenäisiksi tuntureiksi ja mitkä ovat korkeamman tunturin rinnakkaishuippuja. Tähän luetteloon on kelpuutettu itsenäisiksi huipuiksi sellaiset, joiden prominenssi on vähintään 100 metriä. Prominenssiksi on ilmoitettu minimiprominenssi. Jos sekä tunturin että solan korkeuslukema ovat epätarkkoja, saattaa prominenssi olla maksimissaan 7,5 m ilmoitettua suurempi. Prominenssin jälkeen mainitaan tunturi, jonka suhteen kyseinen huippu on prominentti. Prominenssi on määritelty ainoastaan Suomen puolella, koska muutoin esim. Halti ei olisi määritelmän mukaan itsenäinen huippu Norjan puolella sijaitsevan Ráisduattarháldin takia.


title: Luettelo Suomen korkeimmista kohdista

text: Mikäli listalla on tunturi, jonka prominenssi on alle 100 metriä, sillä ei ole järjestysnumeroa ja siitä mainitaan huomautuksissa. Listan mahdollisen epätäydellisyyden takia järjestysnumero on vain 50 korkeimmalla huipulla.


title: Luettelo Suomen korkeimmista kohdista

text: Tunturien sijainnit on ilmoitettu KKJ-järjestelmän koordinaateilla.


title: Viljam Heloterä

text: Viljam August Helander myöh. Heloterä (31. joulukuuta 1890 Orivesi – 25. elokuuta 1959) oli suomalainen jääkärikapteeni. Hänen vanhempansa olivat sahanasettaja August Helander ja Gustava Lindgren. Hänet vihittiin avioliittoon vuonna 1921 Iida Sofia Henrikssonin kanssa.


title: Viljam Heloterä

text: Helander kävi kansakoulun ja suoritti yksityisoppilaana viidennen luokan kurssin Kuopion lyseossa vuonna 1929. Hän suoritti täydennyskurssit Suojeluskuntain päällystökoulussa vuonna 1924 ja taktiikan soveltamiskurssin vuonna 1926 sekä komppanianpäällikkökurssin vuonna 1931 ja luutnanttikurssin vuonna 1937.


title: Viljam Heloterä

text: Tämä oriveteläinen sahanasettaja-harjoittelija liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 31. lokakuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän suoritti Lockstedtissa myös lääkintäkurssin.


title: Viljam Heloterä

text: Helander saapui Suomeen (Vaasaan) jääkäreiden pääjoukon mukana aliupseeriksi ylennettynä 25. helmikuuta 1918. Hänet komennettiin Suomen sisällissotaan aluksi joukkueen varajohtajaksi 1. Jääkärirykmentin 2. jääkäripataljoonan 2. komppaniaan, joka siirrettiin 26. maaliskuuta 1918 alkaen 1. jääkäripataljoonan 2. komppaniaksi. Hän otti osaa sisällissodan taisteluihin Lempäälässä, Vesilahdella, Säiniössä ja Viipurissa. Hän haavoittui lievästi Lempäälässä.


title: Viljam Heloterä

text:
Helander sijoitettiin sisällissodan jälkeen suoritetussa armeijan uudelleen järjestelyssä vääpeliksi Suomen valkoisen kaartin 10. komppaniaan, josta hänet siirrettiin 11. huhtikuuta 1919 Miinanetsintälaivueeseen, missä hän toimi jalkaväen koulutusaliupseerina ja myöhemmin nuorempana upseerina sekä lyhyitä viransijaisuuksia Miinanetsintälaivueen koulutuskomppanian päällikkönä. Armeijasta hän erosi 31. maaliskuuta 1922 ja astui suojeluskuntajärjestön palvelukseen ja hänet sijoitettiin 15. lokakuuta 1922 alkaen Kuopion maalaiskunnan suojeluskunnan paikallispäälliköksi, josta hänet siirrettiin 1. helmikuuta 1925 Kuopion suojeluskuntapiirin 2. alueen ja 1. helmikuuta 1933 alkaen 9. alueen päälliköksi. Helander toimi myös useilla suojeluskuntain leiripäivillä opetustehtävissä.
Heloterä osallistui talvisotaan ylimääräisten harjoitusten aikana linnoitustöiden johtajana Sakkolassa ja toimi Pohjois-Savon suojeluskuntapiirin esikunnassa toimisto 2. päällikkönä. Välirauhan aikana hän toimi ensin Pohjois-Savon suojeluskuntapiirin 3. alueen päällikkönä ja myöhemmin pataljoonan komentajana Jalkaväenkoulutuskeskus 6:ssa, mistä hänet siirrettiin komento- ja järjestelytoimiston päälliköksi ja aluepäälliköksi Pohjois-Savon suojeluskuntapiiriin. Vielä ennen jatkosodan syttymistä hänet kerittiin siirtää aluepäälliköksi Iisalmen suojeluskuntapiiriin. Jatkosodan puhjettua hänet siirrettiin Iisalmen suojeluskuntapiirin komento- ja järjestelytoimiston päälliköksi, missä tehtävässä hän oli aina sodan loppuun saakka, hoitaen myös viransijaisena suojeluskuntapiirin komentajan tehtäviä. Heloterä erosi vakinaisesta palveluksesta vuonna 1944.


title: Viljam Heloterä

text: Heloterä toimi Iisalmen suojeluskuntapiirin kenttäoikeuden upseerijäsenenä vuosina 1941–1944 ja hoiti sotien jälkeen eri luottamustehtäviä Lapinlahden kunnassa muun muassa Vapaan huollon keskuksen sihteerin tehtäviä vuodesta 1946 alkaen sekä väestönsuojelulautakunnan sihteerin tehtäviä vuosina 1947–1957 sekä huoneenvuokralautakunnan puheenjohtajana vuosina 1947–1957. Hän oli myös Sotainvalidien Veljesliiton ja Kansallisseuran jäsenenä sekä Suomi–Neuvostoliitto-Seuran jäsenenä ja puheenjohtajana Lapinlahden alaosastossa sekä Lapinlahden Veto ry:n jäsenenä ja puheenjohtajana. Hänet haudattiin Kuopioon.


title: Lippulaulu

text: Lippulaulu on V. A. Koskenniemen sanoittama ja Yrjö Kilpisen säveltämä juhlallinen lippulaulu Suomen lipulle. Se alkaa sanoin ”Siniristilippumme, sulle käsin vannomme, sydämin”. Lippulaulu lauletaan yleensä lipunnoston yhteydessä erityisesti juhannuksena ja itsenäisyyspäivänä.


title: Lippulaulu

text: Koskenniemi sanoitti laulun vuoden 1918 toukokuun lippumuutoksen jälkeen. Hän oli tehnyt vuonna 1917 runon "Leijonalippu" myös aiemmalla leijonalipulle. Runo julkaistiin sanomalehti Uudessa Suomessa Suomen itsenäisyyspäivänä 6. joulukuuta 1925 ja runokokoelmassa "Kurkiaura" vuonna 1930. Molempien runojen sanoma on sotaisa ja "Lippulaulu" kehottaa uhrautumaan lipun puolesta (”Sinun puolestas elää ja kuolla / on halumme korkehin”).


title: Lippulaulu

text: Sotilaskapellimestari Artturi Rope on säveltänyt kappaleeseen alkufanfaarin, jota käytetään puolustusvoimien lipunnosto- ja -laskuseremonioissa.


title: Lippulaulu

text: Lyhyeksi jääneenä aikana, jolloin Suomessa käytettiin Suomen vaakunaan perustuvaa leijonalippua, oli lippulauluna käytössä laulu, joka alkaa: ”Sua, Suomen Leijona, tervehdän: miten säilässäs aurinko palaa!” Sekin on V. A. Koskenniemen sanoittama.


title: Kaken pesula

text: Kaken pesula oli vuosina 1997–2001 Yle TV1 -kanavalla esitetty suomalainen keskusteluohjelma, jonka studio oli lavastettu pesulan näköiseksi. Ohjelman juontajina ja tuottajina toimivat Marketta Mattila ja Raisa Rauhamaa. Pesulan isäntää Kakea esitti ohjelmassa Jarkko Tiainen.


title: Kaken pesula

text: Viiden vuoden aikana ohjelmassa vieraili yli tuhat yhteiskunta- ja kulttuurielämän vaikuttajaa. Ohjelma onnistui toisaalta hermostuttamaan, toisaalta ihastuttamaan niin tavallista kansaa kuin kulttuurieliittiäkin.


title: Bill Gwatney

text: Bill Gwatney (26. elokuuta 1959 – 13. elokuuta 2008) oli yhdysvaltalainen poliitikko. Hän toimi Arkansasin osavaltion demokraattipuolueen puheenjohtaja. Hän toimi Arkansasin senaatin senaattorina kymmenen vuotta.


title: Bill Gwatney

text: Elokuussa 2008 Gwatney haavoittui kohtalokkaasti, kun aseistautunut mies hyökkäsi puolueen päämajaan Little Rockin ja ampui häntä yläkehoon. Gwatney kuoli vammoihinsa muutama tunti myöhemmin. Myös Gwatneyn ampuja kuoli laukaustenvaihdossa poliisien kanssa pitkän pakomatkan jälkeen. Teon motiivia ei vielä tiedetä.


title: Jussi Taipale

text:
Jussi Taipale (s. 1968) on Helsingin yliopiston lääketieteellisen systeemibiologian
professori ja Kansanterveyslaitoksen tutkimusprofessori. Hän tekee tutkimustyötä Suomen Akatemian rahoittamana akatemiaprofessorina. 2008 Taipale sai 400 000 Norjan kruunun eli 50 000 euron suuruisen nuoren tutkijan Anders Jahre -tiedepalkinnon, jonka hän sai puoliksi yhdessä Oslon yliopistossa työskentelevän tutkija
Mahmood Amiry-Moghaddamin kanssa. Taipaleen vanhemmat ovat psykiatri ja entinen kansanedustaja Ilkka Taipale ja psykiatri ja entinen sosiaali- ja terveysministeri Vappu Taipale.


title: Edo Pillu

text: Edo Pillu (myös "Edo Pilluck", "Edu" ja "Edward", s. 5. kesäkuuta 1969 Bandung, Indonesia) on indonesialainen nykytaidemaalari, valokuvaaja ja performanssitaiteilija.


title: Edo Pillu

text: Edo Pillu on opiskellut "ISDF Fotografi"-instituutissa Bandungissa (1989) sekä Indonesian Art Institutessa, "Fine Art" -laitoksella Yogyakartassa 1990–1996, josta hän suoritti loppututkinnon 1997.


title: Edo Pillu

text: Edo Pillu on tuottanut kolme omaa näyttelyä: "Foot note On Coarseness" (1999, French Culture Center, Yogyakarta), "menungso (human)" (2000, AIR art house, Jakarta), sekä "To Whom It May Concern" (2007, Koong Gallery, Jakarta)


title: Edo Pillu

text: Soolonäyttelyiden lisäksi Pillun töitä on ollut nähtävillä useissa yhteisnäyttelyissä muun muassa Indonesian kansallisgalleriassa Jakartassa, Berliinissä, Singaporessa, New Jerseyssä, Kanadassa sekä eri taidekilpailujen yhteydessä muun muassa Argentiinassa ja Hongkongissa. Hänen työnsä ovat saavuttaneet kuusi finaalisijoitusta eri taidekilpailuissa vuosina 1999–2006.


title: Edo Pillu

text: Edo Pillun taide on saanut vaikutteita jaavalaisista traditioista ja arvoista. Hän pyrkii saamaan kankaalle oman mielentilansa ja elämänsä, yrityksenä löytää elämän todellinen tarkoitus. Hänen mukaansa arkipäiväisten tapahtumien monimutkaisuus muistuttaa kaikkia ihmisiä Jumalasta: mikään ei ole niin täydellistä kuin Jumalan suunnitelmat. Mikke Susanto kuvaa kirjassa ""In Between - Perupa dalam Rotasi Media"" Pillun maalaustyyliä demokratian estetiikaksi, joka välttää absoluuttista ilmaisua. Se, että ihmisten on pohdittava ja arvailtava, on osa "peliä", Jumalan suunnitelmaa. Hän korostaa kaikkien uskontojen hyviä puolia ja pitää niitä mielenkiintoisina ja oppimisen arvoisina.


title: Edo Pillu

text: Hänen viimeisin näyttelynsä "To Whom It May Concern" välitti harmonista ja humaania maailmankuvaa kuvaamalla käsiä eri konteksteissa. Hänen tekniikkaansa, joka hahmottelee muovista idean ääriviivat kankaalle tietokoneohjelman avulla, on kuvattu ainutlaatuiseksi.


title: Systeemibiologia

text:
Systeemibiologia on tutkimusala, jossa pyritään solujen toimintamekanismien kokonaisvaltaiseen ymmärtämiseen, tekemällä laajoja
koesarjoja ja yhdistelemällä saatuja tietoja tietoteknisin menetelmin.


title: Fontanals de Cerdanya

text: Fontanals de Cerdanya on kunta Espanjassa Katalonian itsehallintoalueella Gironan maakunnassa Baixa Cerdanyan comarcassa. Kunnan pinta-ala on 28,6 neliökilometriä, ja asukkaita siellä on 451 (2009). Väestötiheys on 15,7 as./km².


title: Fontanals de Cerdanya

text: Fontanals de Cerdanyan naapurikunnat ovat etelässä Alp, luoteessa Ger ja Das, pohjoisessa Bolvir ja pohjoisessa ja idässä Puigcerdà.


title: Fontanals de Cerdanya

text: Fontanals de Cerdanyasta on matkaa Alpiin 3,7 kilometriä, Puigcerdàan 6,4 km, Bellver de Cerdanyaan 13,4 km, La Seu d'Urgelliin 45,1 km, Andorraan 64,3 km, Gironaan 136,8 km ja Katalonian pääkaupunkiin Barcelonaan 144,9 km.


title: Fontanals de Cerdanya

text: Kunnan alueella sijaitsevia nähtävyyksiä ovat muun muassa romaanista tyyliä edustavat kirkot Sant Martí d'Urtx, Sant Miquel de Soriguerola, Santa Eulàlia d'Estoll ja Sant Esteve de les Pereres.


title: Fontanals de Cerdanya

text: Fontanals de Cerdanyan asutuskeskukset ja niiden väkiluvut vuonna 2007:


title: Uglegorsk

text: Uglegorsk () on hieman alle kymmenentuhannen asukkaan satamakaupunki Sahalinin saarella Venäjän kaukoidässä. Kaupunki sijaitsee saaren länsiosassa Japaninmerta ja Ohotanmerta erottavan Tatariansalmen rannalla, lähellä Uglegorka-joen suuta. Alueen pääkaupunkiin Južno-Sahalinskiin on Uglegorskista matkaa n. 350 kilometriä.


title: Uglegorsk

text: Uglegorskin perustivat japanilaiset nimellä "Esutoru" vuonna 1905, jolloin Sahalinin saari kuului vielä 50. leveyspiirille asti Japanille. Toisen maailmansodan seurauksena Sahalin siirtyi Neuvostoliiton omistukseen 1945, ja asutus sai kaupunkioikeudet vuonna 1946. Samalla kaupungin nimi muutettiin Uglegorskiksi ( tarkoittaa "hiiltä").


title: Uglegorsk

text: "Merkinnät": * väestönlaskenta ** väestönlaskenta (pyöristetty)


title: Uglegorsk

text: Uglegorskissa toimii puu-, paperi- ja rakennusalan yrityksiä sekä elintarviketeollisuutta. Kaupungin ympäristössä viljellään perunaa ja vihanneksia. Lisäksi lähialueilta kaivetaan kivihiiltä, mistä kaupunki on saanut nimensäkin.


title: Siperiansuomalaiset

text: Siperiansuomalaiset on väestö, jolla tarkoitetaan Venäjän itäosissa, kuten Siperiassa asuvia suomalaisia ja inkeriläisiä. Valtaosa siperiansuomalaisista on lähtöisin Inkerinmaalta, josta väestöä karkotettiin 1930–1940-luvuilla. Joidenkin arvioiden mukaan jopa 30 000 inkeriläistä karkotettiin kotiseudultaan Siperiaan, ja heistä jopa kolmannes kuoli matkalla työleireille ja osa työleireillä Siperiassa.


title: Houkutus (kirjasarja)

text: Houkutus () on yhdysvaltalaisen kirjailijan Stephenie Meyerin kirjoittama kirjasarja. Sarja kertoo teini-ikäisestä Isabella ”Bella” Swanista, joka rakastuu Edward Cullen -nimiseen vampyyriin. Tyylilajiltaan "Houkutus" on sekoitus fantasiaa ja romantiikkaa. Sarjan ensimmäinen osa "Houkutus" () ilmestyi vuonna 2005 ja neljäs osa "Aamunkoi" () vuonna 2008. Meyer on suunnitellut jatkavansa "Houkutuksen" tarinaa teoksessa "Midnight Sun", joka kertoo ensimmäisen kirjan tarinan Edward-vampyyrin näkökulmasta. Hän on lisäksi kirjoittanut "Houkutus – Kuvitettu opas vampyyrisaagaan" () -oppaan sarjan maailmaan 2011.


title: Houkutus (kirjasarja)

text: "Houkutus"-sarjan kirjoja on myyty maailmanlaajuisesti yli 42 miljoonaa kappaletta, ja se on nousemassa kaikkien aikojen parhaiten myyneiden kirjasarjojen joukkoon. Sarjan osia on käännetty yli 37 kielelle. Suomeksi kirjasarjan on kustantanut WSOY ja kääntäneet Tiina Ohinmaa ja Pirkko Biström.


title: Houkutus (kirjasarja)

text: Stephenie Morgan Meyer (s. 24. joulukuuta 1973) on yhdysvaltalainen kirjailija, joka tuli tunnetuksi esikoisromaanillaan "Houkutus". Meyer syntyi Connecticutin osavaltiossa, mutta muutti jo pienenä Arizonan Phoenixiin. Myöhemmin hän opiskeli englantia Brigham Youngin yliopistossa, mistä hän valmistui vuonna 1995. Vuodesta 1994 lähtien Meyer on ollut naimisissa Christian ”Pancho” Meyerin kanssa, ja parilla on kolme poikaa. Hän kuuluu Myöhempien Aikojen Pyhien Jeesuksen Kristuksen kirkkoon. Meyer aloitti kirjailijanuransa vuonna 2003 kirjoitettuaan unensa pohjalta esikoisteoksensa "Houkutuksen", joka julkaistiin kahta vuotta myöhemmin 2005. Tätä ennen hänellä ei ollut paljoakaan kokemusta kirjoittamisesta. "Houkutuksen" saaman suosion myötä Meyer jatkoi teoksen tarinaa vielä kolmessa kirjassa. Neliosaisen "Houkutus"-kirjasarjan lisäksi hän on kirjoittanut muun muassa aikuisille suunnatun scifivaikutteisen romaanin "Vieras" (2008).


title: Houkutus (kirjasarja)

text: Stephenie Meyer on kertonut saaneensa idean sarjan ensimmäiseen kirjaan "Houkutukseen" 2. kesäkuuta 2003 näkemästään erittäin eläväntuntuisesta unesta, jossa oli tavallisen näköinen tyttö ja erittäin kaunispiirteinen vampyyripoika niityllä keskellä metsää. Hahmot keskustelivat siitä, että olivat rakastumassa toisiinsa, mutta vampyyri tunsi suurta vetoa tytön veren tuoksua kohtaan ja joutui jatkuvasti taistelemaan itsensä kanssa, ettei tappaisi rakastettuaan yhdessä silmänräpäyksessä. Meyer kiinnostui unestaan ja kirjoitti sen ylös tietokoneelleen, jottei unohtaisi sitä. Hänellä ei ollut juurikaan kokemusta kirjoittajana, mutta siitä huolimatta alkoi kirjoittaa tarinaa joka päivä. Unen tytön Meyer nimesi Isabellaksi omalle tyttärelleen säästämänsä nimen mukaan, kun taas vampyyripojasta tuli Edward "Kotiopettajattaren romaani"- ja "Järki ja tunteet" -teoksien samannimisten hahmojen mukaan. Romaanin tapahtumat hän päätti sijoittaa sateiseen paikkaan ja päätyi Washingtonin osavaltiossa sijaitsevaan Forksin pikkukaupunkiin. Aluksi Meyer kirjoitti unensa niittykohtauksen tarinan loppuun, minkä jälkeen hän siirtyi kirjoittamaan kirjan alkua. Hän sai tarinansa valmiiksi elokuussa 2003 kolmen kuukauden kirjoittamisen jälkeen, mutta jatkoi vielä tarinansa muokkaamista.


title: Houkutus (kirjasarja)

text: Meyerin sisar Emily, joka oli lukenut sisarensa tarinaa, ehdotti, että Meyer yrittäisi saada kustantajan tarinalleen. Meyer alkoi etsiä itselleen kirjallisuusagenttia, ja newyorkilainen Jodi Reamer tarjoutui edustamaan häntä. He ottivat yhteyttä kustannusyhtiöihin ja kertomansa mukaan saivat useita hylkäyspäätöksiä. Marraskuussa 2003 Little, Brown and Company -kustantamon Megan Tingley luki Meyerin tarinan, kiinnostui ja päätti ostaa sen. Little, Brown tarjosi 750 000 dollarin arvoista kolme kirjaa kattavaa sopimusta, jonka Meyer otti vastaan. "Houkutus" julkaistiin 5. lokakuuta 2005 75 000 kappaleen ensipainoksella. Siitä ei tullut heti suurta menestystä, mutta sen myyntiluvut nousivat viikko viikolta.


title: Houkutus (kirjasarja)

text: Alun perin Meyer ei ollut suunnitellut kirjoittavansa jatko-osaa "Houkutukselle" ja oli kirjoittanut kirjalle selvän lopun. Saatuaan "Houkutuksen" valmiiksi hän alkoi kuitenkin kirjoittaa sille useaa epilogia, jotka kasvoivat monen sadan sivun mittaisiksi. Hän huomasi, ettei ollut valmis jättämään "Houkutuksen" maailmaa. Saatuaan usean kirjan kattavan sopimuksen Little, Brown and Company -kustantamolta Meyer alkoi kirjoittaa sarjan toista osaa, nimeltään "Uusikuu" (), samalla kun hän vielä muokkasi "Houkutusta". "Uudenkuun" kirjoittaminen kesti Meyeriltä noin viisi kuukautta, minkä jälkeen hän vielä jatkoi kirjan hiomista. Kirja julkaistiin Yhdysvalloissa 6. syyskuuta 2006 100 000 kappaleen ensi-painoksella. "Uudenkuun" julkaisun aikaan kirjasarjasta oli jo tullut suosittu: toisen osan ennakkoon julkaistuja kopioita myytiin eBayssä sadoilla dollareilla, ja Meyerin lukutilaisuuksiin kerääntyi paljon ihailijoita.


title: Houkutus (kirjasarja)

text:
"Uudenkuun" jälkeen Meyer jatkoi sarjaa vielä kahden osan verran. Kolmas osa "Epäilys" () julkaistiin Yhdysvalloissa 7. elokuuta 2007 miljoonan kappaleen ensipainoksella. Viimeinen osa "Aamunkoi" () toi sarjan ainakin toistaiseksi päätökseen vuotta myöhemmin 2. elokuuta 2008. Meyer on selittänyt päättäneensä kirjasarjan "Aamunkoihin" siksi, että näki sen pääasiassa Bellan tarinana. "Aamunkoissa" Bella selvittää ongelmansa ja saavuttaa kaiken haluamansa, ja Meyeristä tuntui luonnolliselta päättää hänen tarinansa tähän.Meyer on ajoittain suunnitellut sarjan jatkamista. Hänen oli määrä kirjoittaa teos nimeltä "Midnight Sun", jonka piti kertoa sarjan ensimmäisen osan "Houkutuksen" tarina Edwardin näkökulmasta. Elokuussa 2008 osa teoksen luonnoksista postitettiin luvattomasti internetiin, minkä jälkeen Meyer lopetti "Midnight Sunin" kirjoittamisen ja kertoi keskittyvänsä perheeseensä ja muihin töihin. "Midnight Sunin" luonnokset ovat nähtävissä hänen kotisivuillaan. Marraskuussa 2008 Meyer kertoi haastattelussa, ettei hän silloisessa mielentilassaan voinut jatkaa teosta, vaan suunnitteli sen kirjoittamista vasta muutaman vuoden päästä, kun olisi varmaa, että ”kaikki ovat jo unohtaneet sen”. Meyer on kertonut, että jos hän jatkaa sarjaa tulevaisuudessa, hän kirjoittaisi joko Leah Clearwaterin tai Renesmee Cullenin näkökulmasta. Meyer on kirjoittanut myös oppaan "Houkutuksen" maailmaan, lisätietoa sarjasta sisältävän teoksen nimeltä "The Twilight Saga: The Official Illustrated Guide", mutta sen julkaisupäivää ei vielä tiedetä.
Helmikuussa 2010 nettiin levisi huhu, että Meyer ehkä kirjoittaisi vielä yhden kirjan Bellan näkökulmasta. Kirjan nimeksi tulisi "Believe". Tätä ei olla kuitenkaan vahvistettu.


title: Houkutus (kirjasarja)

text: Kustannusyhtiö WSOY on kustantanut "Houkutuksen" kirjoja suomeksi vuodesta 2005 lähtien. Ensimmäisen osan, vuonna 2005 ilmestyneen "Houkutuksen" käänsi Tiina Ohinmaa. Ohinmaa käänsi myös sarjan toisen osan "Uudenkuun", joka julkaistiin suomeksi 21. joulukuuta 2007. Kolmannen osan "Epäilyksen" kohdalla kääntäjäksi vaihtui Pirkko Biström. "Epäilys" julkaistiin suomeksi 16. lokakuuta 2008. Sarjan neljäs osa "Aamunkoi" ilmestyi suomeksi 22. lokakuuta 2009 Pirkko Biströmin kääntämänä.


title: Houkutus (kirjasarja)

text: Bree Tannerin lyhyt elämä ("The Short Second Life of Bree Tanner") on lyhyt romaani (novella), jonka on kirjoittanut kirjailija Stephenie Meyer ja joka kuuluu "Houkutus"-kirjasarjaan. Se kertoo vastasyntyneestä vampyyristä nimeltä Bree Tanner, joka esiintyy ensimmäisen ja viimeisen kerran "Epäilyksessä". Teini-ikäinen Bree on yksi Victorian luomista vampyyreistä tämän vastasyntyneiden vampyyrien armeijaan, jonka tehtävänä on tuhota Cullenit. Kirja on kirjoitettu Breen näkökulmasta, vaikka koko kirjasarja on suurimmaksi osaksi kirjoitettu päähenkilön, Bella Swanin, näkökulmasta. Meyer antoi ohjaaja David Sladen, käsikirjoittaja Melissa Rosenbergin ja muutaman näyttelijän lukea kirjan tarinan kirjaan perustuvan elokuvan "Twilight – Epäilys" ollessa tuotannossa. Se julkaistiin 5. kesäkuuta 2010 Yhdysvalloissa ja 11. kesäkuuta 2010 Suomessa.


title: Houkutus (kirjasarja)

text: 17-vuotias Isabella ”Bella” Swan muuttaa äitinsä luota Arizonan Phoenixista Washingtonin osavaltion sateiseen pikkukaupunkiin Forksiin. Forksissa Bella tutustuu Edward Cullen -nimiseen poikaan. Bella ja Edward ajautuvat toistuvasti yhteen oudoissa olosuhteissa, ja tyttö alkaa epäillä Edwardissa olevan jotakin yliluonnollista. Bellalle selviää, että Edward on vampyyri. Bella ja Edward rakastuvat, ja Bella tutustuu Edwardin vampyyriperheeseen. He huomaavat pian, ettei ihmisen ja vampyyrin välinen suhde ole helppo ja turvallinen.


title: Houkutus (kirjasarja)

text: Houkutus


title: Houkutus (kirjasarja)

text: Bella Swan muuttaa uuteen kotiinsa Forksin pikkukaupunkiin. Ensimmäisenä päivänään koulussa hän tutustuu komeaan ja salaperäiseen Edward Culleniin, joka käyttäytyy omituisesti tytön seurassa. Edward paljastuu pian vampyyriksi. Hänelle Bellan veren tuoksu on houkuttelevampi kuin kenenkään muun ihmisen, ja tämän vuoksi poika pelkää jonakin päivänä tappavansa tytön. Tästä huolimatta kaksikko rakastuu ja aloittaa suhteen. Bellasta tulee kuitenkin sattumalta verenhimoisen vampyyri Jamesin uusin kohde. James alkaa saalistaa Bellaa, joka joutuu Cullenien avustuksella pakenemaan Forksista.


title: Houkutus (kirjasarja)

text:
Uusikuu
Edward lähtee vampyyriperheineen Forksista, sillä uskoo läsnäolollaan saattavansa Bellan vaaraan. Bella masentuu syvästi, mutta piristyy hieman ystävystyessään lähemmin Jacob Blackin kanssa. Vampyyri Jamesin kumppani Victoria palaa Forksiin, ja ihmissudeksi paljastuneen Jacobin ja tämän heimotovereiden on suojeltava Bellaa vampyyrinaisen kostolta. Väärinkäsityksen johdosta Edward luulee Bellan kuolleen ja menettää halunsa elää. Hän matkustaa Italiaan tullakseen Volturi-vampyyrien tuhoamaksi. Bellan ja Alicen on kiirehdittävä Volterraan pelastamaan Edward, ennen kuin tämä tapattaa itsensä.


title: Houkutus (kirjasarja)

text:
Epäilys
Bella ja Edward ovat jälleen onnellisesti yhdessä, mutta Bellan ystävyys häneen rakastuneen Jacobin kanssa on koetuksella. Samaan aikaan Seattlessa kokoaa Victoria vampyyriarmeijaa hyökätäkseen Bellan, Edwardin ja muiden Cullenien kimppuun kostaakseen kumppaninsa Jamesin kuoleman. Bella ja Jacob lähentyvät jälleen, mutta Bella tajuaa, että hänen on tehtävä valinta Edwardin ja Jacobin välillä. Cullenien vampyyriperhe liittoutuu La Pushin ihmissusien kanssa taistellakseen yhdessä Victorian armeijaa vastaan. Ennen taistelua Edward kosii Bellaa, joka tajuaa rakastuneensa sekä Edwardiin että Jacobiin.


title: Houkutus (kirjasarja)

text:
Aamunkoi
Bella ja Edward menevät naimisiin, mikä ei ole Jacobin mieleen. Häämatkalla Bella ja Edward rakastelevat ensi kertaa, ja Bella tulee raskaaksi. Bella synnyttää puolivampyyrin tyttövauvan, Renesmeen, josta Jacob löytää leimautuessaan sielunkumppanin. Vaikean raskauden ja synnytyksen takia Bella tekee kuolemaa, ja Edwardin on muutettava Bella vampyyriksi. Vampyyri Irina erehtyy luulemaan Renesmeetä lainsuojattomaksi kuolemattomaksi lapseksi ja matkustaa Volterraan ilmoittamaan lapsesta Voltureille. Volturit lähtevät matkaamaan kohti Forksia tuhotakseen Renesmeen ja Cullenit. "Houkutus"-sarjan päätapahtumapaikka on Washingtonin osavaltiossa sijaitseva pikkukaupunki Forks, jonne päähenkilö Bella Swan sarjan alussa muuttaa. Meyer halusi sijoittaa sarjan tapahtumat "naurettavan sateiseen" paikkaan ja sai selville, että Olympian niemimaa Washingtonin osavaltiossa oli yksi manner-Yhdysvaltojen sateisimmista paikoista. Kartalta hän etsi sopivaa paikkaa sarjalle ja päätyi pieneen Forksiin suurien metsien keskellä. Myös kaupungin nimi ja valokuvat alueelta vakuuttivat Meyerille valinnan olevan oikea. Ennen "Houkutuksen" valmistumista Meyer ei ollut käynyt Forksissa: hän vieraili siellä ensi kertaa kesällä 2004 vajaa vuosi kirjan valmistumisen jälkeen. Toinen tärkeä tapahtumapaikka on Forksin lähistöllä sijaitseva La Pushin intiaanireservaatti, jossa Jacob perheineen ja ystävineen asuu. Tutkiessaan Forksia Meyer törmäsi La Pushissa asuvan paikallisen intiaaniheimon Quileuten vanhoihin tarinoihin ja legendoihin. Hän kiinnostui niistä ja päätti ottaa heimon ja sen asuinpaikan La Pushin mukaan tarinaan. Myös muita Washingtonin kaupunkeja kuten Seattle, Port Angeles ja Olympia kuvataan tai mainitaan sarjassa. Osa ensimmäisen kirjan tapahtumista sijoittuu Meyerin omaan kotikaupunkiin Arizonan Phoenixiin, ja "Uudessakuussa" osa hahmoista vierailee Italian Volterrassa. Sarjan kolmannessa kirjassa Bella vierailee äitinsä luona Floridan Jacksonvillessä. Neljännessä osassa "Aamunkoi" Bella ja Edward viettävät aikaa kuvitteellisella Isle Esmen saarella Brasilian rannikolla.


title: Houkutus (kirjasarja)

text: "Houkutuksen" vampyyrit eroavat usealla tavalla perinteisistä myyttien vampyyreista. Kirjasarjan vampyyreilla ei esimerkiksi ole torahampaita vaan pelkästään erityisen terävät ja vahvat hampaat. Vampyyrit eivät tuhoudu auringonvaloon joutuessaan, mutta auringonvalossa niiden iho kimaltaa säkenöivästi. Vampyyrien ei tarvitse juoda ihmisverta, ja ne voivat pysyä elossa vain metsästämällä eläimiä ja juomalla näiden verta. Meyer on kertonut vampyyriensa erilaisuuden johtuvan siitä, ettei hän ensimmäistä osaa vielä kirjoittaessaan tiennyt paljoakaan perinteisestä vampyyrimytologiasta. Saatuaan tietää kirjansa julkaistavan hän luki lisää vampyyrimytologiasta, mutta ei enää siinä vaiheessa halunnut muuttaa jo kehittämiään hahmoja. Sarjan vampyyrit ovat lisäksi kuolemattomia, usein erittäin kauniita ja niillä voi olla erityiskykyjä, kuten ajatusten lukeminen tai tulevaisuuden näkeminen.


title: Houkutus (kirjasarja)

text: "Houkutus"-kirjasarjassa nähtävät, "Uudessakuussa" esitellyt muodonmuuttajat kuuluvat Quileute-intiaaniheimoon, ja heidän tehtävänsä on suojella heimoa ja heimon maita esimerkiksi vampyyreilta. Muodonmuuttajat kykenevät muuttumaan susiksi aina kun haluavat, eikä muodonmuutos riipu esimerkiksi Kuun liikkeistä. He paranevat nopeasti, ovat nopeita ja voimakkaita sekä pystyvät kommunikoimaan telepaattisesti toistensa kanssa ollessaan suden muodossa. Muodonmuuttajat eivät ikäänny, jos he muuttuvat säännöllisesti susiksi. Muodonmuuttajat ja vampyyrit ovat toistensa vihollisia. "Aamunkoissa" paljastetaan, että Quileute-heimon muodonmuuttajat eivät ole oikeita ihmissusia vaan pikemminkin hahmonvaihtajia, koska pystyvät muuttamaan muotoaan aina halutessaan. Kirjassa mainitaan myös ”Kuun lapset” (), jotka luokitellaan oikeiksi ihmissusiksi. Kuun lapset ovat perinteisempiä myyttien ihmissusia.


title: Houkutus (kirjasarja)

text: Kirjasarjan ja sen ensimmäisen osan alkuperäisnimi "Twilight" merkitsee kirjaimellisesti käännettynä hämärää. Meyerillä oli vaikeuksia valita nimeä ensimmäiselle osalle, ja "Twilight" otettiin käyttöön paremman nimen puutteessa. Se oli peräisin Meyerin kokoamalta nimiehdotuslistalta, mistä se pisti sekä Meyerin että hänen agenttinsa silmään. Toinen osa "New Moon" eli "Uusikuu" kuvaa Meyerin mukaan Bellan elämän synkintä aikaa, kuten samannimisessä Kuun vaiheessa yöt ovat kaikista pimeimpiä. Nimi "Breaking Dawn", vapaasti käännettynä aamunkoi, viittaa Meyerin mukaan Bellan uuden elämän alkuun vampyyrina.


title: Houkutus (kirjasarja)

text: Suomennosvaiheessa "Houkutukselle" harkittiin nimeksi jonkinlaista suoran käännöksen muunnosta alkuperäisestä nimestä. WSOY oli kuitenkin samoihin aikoihin julkaissut jo muutamia teoksia, joilla oli samankaltaisia nimiä, ja tämän johdosta kirjalle etsittiin erilaisempaa nimeä. Kustantaja päätyi nimeen "Houkutus", sillä sitä pidettiin sopivana kirjan henkeen. Neljännen osan suomenkielinen nimi valittiin WSOY:n järjestämässä nimikilpailussa.


title: Houkutus (kirjasarja)

text: "Houkutus"-sarjan kansilla on Meyerin mukaan symbolisia merkityksiä. Esimerkiksi "Houkutuksen" kannessa kuvattu omena viittaa Raamatun luomiskertomuksessa esiintyvään hyvän ja pahan tiedon puun hedelmään. Kannen omena kuvaa muun muassa valintaa, joka Bellan on tehtävä: Edward on ”kielletty hedelmä”, ja Bellan on valittava tavatako poikaa enää. "Epäilyksen" kannessa kuvattu punainen nauha symboloi Bellan siteitä vanhaan elämäänsä. "Aamunkoin" kannessa esiintyvät shakkinappulat kuningatar ja sotilas puolestaan kuvaavat Bellan kehitystä sarjan aikana heikoimmasta ”nappulasta” voimakkaimmaksi. Sarjan toisen osan "Uudenkuun" kantta, jossa on kuvattuna tulppaani, Meyer ei ollut mukana valitsemassa.


title: Houkutus (kirjasarja)

text: "Houkutus"-kirjasarja on tyylilajiltaan romantiikalla maustettua fantasiaa ja kuuluu nuortenkirjallisuuteen. Meyer itse on kuvaillut sarjan ensimmäistä kirjaa "Houkutusta" ”jännitys-romanssi-kauhu-komediaksi”. Koko sarjaa hän pitää tyylilajiltaan pääasiassa romantiikkana, ja suuri osa kirjasarjaa keskittyykin Bellan ja Edwardin rakkaussuhteeseen ja myöhemmin kolmiodraamaan Jacobin kanssa. Kirjoissa käytetään minäkertojaa. Kaikki neljä kirjaa kerrotaan Bellan näkökulmasta, mutta kolmannen kirjan epilogi ja osa neljännestä kirjasta kerrotaan myös Jacobin näkökulmasta. Meyerin mukaan kirjat eivät oikein sovi mihinkään tiettyyn kategoriaan, ja niitä on vaikea luokitella luomatta vääriä käsityksiä kirjojen luonteesta. Hänen kirjansa käsittelevät esimerkiksi vampyyreita, mutta eivät siitä huolimatta ole tyypillisiä vampyyritarinoita.


title: Houkutus (kirjasarja)

text: Stephenie Meyerin mukaan "Houkutuksen" kirjat kertovat, synkistäkin teemoista huolimatta, "elämästä ja rakkaudesta", eivät "kuolemasta tai himosta". "Houkutus"-sarjan teemoihin kuuluvat myös valinnat ja vapaa tahto, jotka ovat Meyerille tärkeitä teemoja. Hän on kertonut, että esimerkiksi Edward-vampyyrin tekemä valinta pidättäytyä juomasta ihmisverta on yksi sarjan kantavia teemoja. Hänen mukaansa jokainen kykenee olosuhteistaan huolimatta aina tekemään valinnan.


title: Houkutus (kirjasarja)

text: Meyer on kertonut, että jokaisella kirjalla on omat innoittajansa klassikkoteoksissa ja että kirjat perustuvat löyhästi näihin. Ensimmäistä osaa "Houkutusta" innoitti Jane Austenin teos "Ylpeys ja ennakkoluulo" kun taas "Uusikuu" perustuu löyhästi William Shakespearen näytelmään "Romeo ja Julia". "Epäilys" sai innoitusta Emily Brontën "Humisevasta harjusta". Viimeinen osa "Aamunkoi" perustuu osittain Shakespearen näytelmään "Juhannusyön uni", mutta Meyerin mukaan sitä inspiroivat myös muut teokset, kuten näytelmä "Venetsian kauppias"'. Myös Orson Scott Cardin teokset ja L. M. Montgomeryn "Anna"-sarja ovat vaikuttaneet suuresti Meyerin kirjoihin ja kirjoitustyyliin.


title: Houkutus (kirjasarja)

text: Meyer kuuluu Myöhempien Aikojen Pyhien Jeesuksen Kristuksen kirkkoon ja on kertonut uskonsa vaikuttaneen "Houkutus"-sarjaan. Kertomansa mukaan hänen mormoniuskonsa ei suoraan inspiroi sarjaa, mutta hänen uskostaan saamansa arvot ovat vaikuttaneet häneen ihmisenä ja sen kautta siihen, mitä hän kirjoittaa. Meyer ei esimerkiksi kirjoita tarkasti kuvattuja seksikohtauksia, eikä hänen romaaneissaan esiinny huumeidenkäyttöä tai rankkaa kiroilua.


title: Houkutus (kirjasarja)

text: Meyer on kertonut saaneensa kirjoittaessaan innoitusta musiikista ja on lähettänyt nettisivuilleen niin kutsuttuja soittolistoja kappaleista, jotka erityisesti ovat inspiroineet kirjojen kohtauksia. Useimmiten listoilla on esimerkiksi Musen, Blue Octoberin, My Chemical Romancen, Coldplayn ja Linkin Parkin kappaleita. Soittolistat ovat nähtävissä Meyerin kotisivuilla.


title: Houkutus (kirjasarja)

text: "Twilight – Houkutus" () on elokuvayhtiö Summit Entertainmentin tuottama vuoden 2008 elokuva, joka perustuu "Houkutuksen" ensimmäiseen osaan. Elokuvan on ohjannut Catherine Hardwicke ja käsikirjoittaneet Hardwicke ja Melissa Rosenberg. Sen pääosissa ovat Kristen Stewart ja Robert Pattinson. Elokuvan tuotanto alkoi vuoden 2008 helmikuussa, ja sen kuvaukset päättyivät saman vuoden toukokuussa. Elokuva kuvattiin pääasiassa Oregonin osavaltion Portlandissa ja sen lähiympäristössä. "Twilight – Houkutus" sai ensi-iltansa 21. marraskuuta 2008. Suomessa elokuva sai ensi-iltansa 2. tammikuuta 2009. "Twilight – Houkutus" oli taloudellinen menestys: huhtikuuhun 2009 mennessä elokuva oli tuottanut yli 379 miljoonaa dollaria.


title: Houkutus (kirjasarja)

text: Sarja kertoo teini-ikäisestä Bella Swanista (Kristen Stewart), joka ensimmäisessä elokuvassa muuttaa Forksiin isänsä luokse, kun hänen äitinsä muuttaa Floridaan uuden miehensä kanssa. Hän tapaa koulussa oudon pojan Edward Cullenin (Robert Pattinson) ja tämän perheen. Myöhemmin hän rakastuu Edwardiin mutta hänelle valkenee, että tämä vampyyri. Cullenien pelatessa baseballia paikalle osuu kolme vampyyria: Jäljittäjä James, Victoria ja Laurent. Toisin kuin Cullenit, he juovat ihmisten verta. James alkaa jäljittämään Bellaa huomatessaan tämän olevan ihminen. Hän uskottelee Bellalle, että on kidnapannut tämän äidin, ja Bellan pitäisi saapua balettistudiolle, jossa hän joskus pienenä harrasti balettia. Bella saapuu studiolle mutta huomaa, että James on huiputtanut häntä. James puree Bellaa, mutta Edward saa imettyä myrkyn niin, ettei Bella muutu vampyyriksi. Tästä alkaa Bellan halu muuttua vampyyriksi. Victoria haluaa kostaa kumppaninsa kuoleman.


title: Houkutus (kirjasarja)

text: "Twilight – Uusikuu" () on Summit Entertainmentin tuottama vuoden 2009 elokuva, joka perustuu "Houkutus"-sarjan toiseen osaan "Uuteenkuuhun". Elokuvan on ohjannut Chris Weitz ja käsikirjoittanut Melissa Rosenberg. Sen pääosissa ovat Kristen Stewart, Robert Pattinson ja Taylor Lautner. Summit Entertainment päätti tehdä "Twilight – Uudenkuun" ensimmäisen "Houkutus"-elokuvan suuren taloudellisen menestyksen jälkeen marraskuussa 2008. Elokuvan kuvausten oli määrä alkaa 23. maaliskuuta 2009 Kanadan Vancouverissa, mutta ne aloitettiin jo muutamaa päivää aiemmin. "Twilight – Uusikuu" sai ensi-iltansa 20. marraskuuta 2009.


title: Houkutus (kirjasarja)

text: Bellan syntymäpäiväjuhlissa hän saa paperiviillon avatessaan lahjoja. Jasper hyökkää Bellaa kohti mutta Edward saa pelastettua Bellan. Pian tämän jälkeen Edward jättää Bellan vaittäen ettei rakasta tätä enää. Cullenien perhe muuttaa pois Forksista. Bella etsii lohtua Jacob Blackilta (Taylor Lautner) ja heistä tuleekin hyviä ystäviä. Jacobille kuitenkin kehittyy romanttisia tunteita Bellaa kohtaan. Bellalle paljastuu, että Jacob on ihmissusi. Bellan hypätessä kalliolta huvin vuoksi Edward luulee väärinkäsityksen kautta, että Bella on kuollut, vaikkei oikeasti ole, ja lähtee Voltureille anomaan kuolemaa, sillä ei voi elää maailmassa, jossa Bellaa ei ole. Alice ja Bella lähtevät Italiaan estääkseen Edwardin suunnitelmat ja todistamaan, että Bella on elossa.


title: Houkutus (kirjasarja)

text: "Twilight – Epäilys" () on Summit Entertainmentin tuottama elokuva. Sen ohjaa brittiläinen David Slade. Summit ilmoitti jo ennen Sladen palkkausta, ettei "Twilight – Uusikuu" -elokuvan ohjaaja Chris Weitz tulisi jatkamaan ohjaajana, sillä hänen on määrä olla kolmannen elokuvan kuvausten alkaessa yhä työstämässä "Twilight – Uuttakuuta". Aiemmat elokuvat käsikirjoittanut Melissa Rosenberg käsikirjoittaa myös "Twilight – Epäilyksen". Elokuvan pääosissa jatkavat Stewart, Pattinson ja Lautner. Elokuvan kuvaukset alkoivat Vancouverissa 17. elokuuta ja päättyivät 31. lokakuuta 2009. "Twilight – Epäilyksen" ensi-ilta on 30. kesäkuuta 2010 myös Suomessa. Elokuvan oli tarkoitus saada ensi-iltansa 2. heinäkuuta 2010 Suomessa, mutta ensi-iltaa aikaistettiin, joten nyt "Twilight - Epäilys" nähdään Suomessa samana päivänä kuin Yhdysvalloissakin.


title: Houkutus (kirjasarja)

text: Bella ja Edward ovat taas yhdessä, ja Jacob on sydän murtuneena vältellyt Bellaa. Bella kaipaa parasta ystäväänsä. Ihmissudet ja vampyyrit joutuvat tekemään aselevon keskenään, kun Victoria (Bryce Dallas Howard) vainoaa Bellaa edelleen kostaakseen Jamesin kuoleman. Hänestä on reilumpaa antaa Bellan kuolla, sillä silloin Edward saisi kokea saman tuskan kuin mitä hän koki kun hänen kumppaninsa kuoli. Hän luo vastasyntyneiden vampyyrien armeijan, jota vastaan Cullenien ja Quileute-heimon on taisteltava. Taisteluiden aikana Bella tajuaa, että on koko ajan ollut rakastunut Jacobiin. Elokuvassa on myös muutama takauma, joissa näytetään joidenkin Cullenin perheen jäsenten muuttuminen vampyyriksi. Esimerkiksi Rosalien ja Jasperin takaumat esiintyvät elokuvassa.


title: Houkutus (kirjasarja)

text: "Twilight – Aamunkoin" ensimmäisen osan on tarkoitus saada ensi-iltansa 18. marraskuuta 2011 ja toisen osan kesällä 2012. Molemmat osat ohjaa ohjaa Bill Condon. Myös samat pääosat nähdään elokuvassa: Kristen Stewart, Robert Pattinson ja Taylor Lautner.


title: Houkutus (kirjasarja)

text: Mediassa oli kauan aikaa väittelyä siitä, että tehdäänkö "Aamunkoi" elokuvaksi vai ei. Toukouussa 2010 Summit Entertainment kuitenkin virallisti elokuvan teon. Mediassa on ollut myös paljon kohua siitä, että kuvataanko "Twilight - Aamunkoi" kahteen tai jopa kolmeen eri osaan. Ohjaaja Condon on kuitenkin allekirjoittanut sopimuksen yhdessä Summit Entertainmentin kanssa kaksiosaisen elokuvan kuvaamisesta. Summit Entertainment on virallistanut myös, että elokuvasta tulee kaksiosainen. Myös Renesmeen luomisesta on ollut paljon eri kantoja, sillä Renesmeen luominen tulee olemaan hyvin hankalaa. Käsikirjoittaja Melissa Rosenberg sanoo, että kaikki eivät tule olemaan tyytyväisiä elokuvasarjan päätoselokuvaan. Summitin virallistaessa elokuvan teon se virallisti myös, että koko Cullenin perhe on palaamassa viimeiseen kaksiosaiseen elokuvaan samoine näyttelijöineen kuin ennenkin, mukaan lukien Billy Burken. Elokuvan kuvausten oletetaan alkavan lokakuussa.


title: Houkutus (kirjasarja)

text: "Houkutus"-sarjan kirjoja on myyty maailmanlaajuisesti yli 50 miljoonaa kappaletta, ja se on nousemassa kaikkien aikojen parhaiten myyneiden kirjasarjojen joukkoon. Yksin Yhdysvalloissa sarjan kolme ensimmäistä kirjaa ovat myyneet yhteensä yli 8,5 miljoonaa kappaletta. Kirjat ovat nousseet usealle bestseller-listalle. Esimerkiksi "Uusikuu" pysytteli "New York Timesin" listalla yli 50 viikkoa, ja sarjan kolme ensimmäistä kirjaa pysyivät yhteensä yli 143 viikkoa samalla listalla. Ensimmäisellä myyntiviikollaan "Epäilys" myi lähes 250 000 kappaletta, ja se nousi "USA Today" -lehden myyntilistan kärkipaikalle tiputtaen paikalta "Harry Potter" -kirjasarjan seitsemännen osan "Kuoleman varjelukset". Neljännen osan "Aamunkoin" alkupainos oli 3,2 miljoonaa, ja se myi ensimmäisen myyntipäivänsä aikana yli 1,3 miljoonaa kappaletta, mikä oli sen kustantajan ennätys. Kaiken kaikkiaan "Aamunkoi" myi 6,1 miljoonaa kappaletta vuoden 2008 aikana.


title: Houkutus (kirjasarja)

text: "USA Todayn" mukaan sarjan neljä osaa olivat vuoden 2008 myydyimmät kirjat Yhdysvalloissa, ja Meyerin kustantaja arvioi hänen kirjojensa myyneen kyseisenä vuonna 22 miljoonaa kappaletta, kun taas "Publishers Weekly" kertoo kirjojen myyneen 27,5 miljoonaa kappaletta vuonna 2008. Meyer on ensimmäinen kirjailija, joka on teoksillaan vallannut "USA Todayn" listan neljä kärkipaikkaa. Kirjasarja on ollut suosittu myös Suomessa, ja esimerkiksi "Uudenkuun" ensimmäinen painos myytiin loppuun ennätyksellisen nopeasti. Myös "Epäilyksen" ensimmäinen painos myytiin nopeasti loppuun.


title: Houkutus (kirjasarja)

text: Kriitikoilta sarja on saanut monenlaisia arvioita. "Time"-lehden kriitikko Lev Grossman mainitsi sarjan muistuttavan hieman fanfictionia, mutta kehui kuitenkin sitä ja vertasi sen laatua "Harry Potter"- ja "Taru sormusten herrasta" -kirjasarjoihin. Hänen mukaansa lukijat eivät halunneet ainoastaan lukea sarjan maailmasta vaan asua siellä. "USA Weekend" -lehden haastattelussa kirjailija Stephen King kertoi mielipiteensä sarjasta. Hänen mukaansa Meyer ei osaa kirjoittaa eikä ”todellakaan ole järin hyvä”. Suomessa "Portin" Marianna Leikomaa arvioi sarjan hyvin heikkotasoiseksi ja "Tähtivaeltajan" Toni Jerrman asetti kirjat ”surkeimpien suosittujen vampyyrisarjojen” listan ykköseksi.


title: Houkutus (kirjasarja)

text: Ensimmäinen kirja "Houkutus" sai ristiriitaisen vastaanoton. Esimerkiksi "Kirkus Reviews" mainitsi kirjan olevan kaukana täydellisestä, kritisoi Edwardia liian byroniseksi ja piti Bellaa hahmona, jonka ”vetovoima perustuu taikuuteen, ei itse henkilöön”. Sivusto uskoi kuitenkin heidän rakkaustarinansa vetoavan hyvin lajityypin ihailijoihin. "Booklist" piti teoksesta, mutta kritisoi sitä liian löyhästä juonesta. Yhtä ristiriitaisen vastaanoton sai "Uusikuu". "AvidBookReader.com"-sivusto antoi kirjalle arvosanaksi C+, kutsui sitä pieneksi pettymykseksi ja arvioi kirjan parhaiksi kohdiksi sen alun ja lopun. Sivuston kriitikko piti virheenä jättää Cullenien vampyyriperhe pieneen osaan ja kritisoi Bellaa sarjan heikoimmaksi ja ärsyttävimmäksi hahmoksi. "Teenreads.com"-sivuston Norah Piehl piti teosta pitkäveteisenä, mutta uskoi sen saavan sarjan ihailijat odottamaan innolla seuraavaa osaa.


title: Houkutus (kirjasarja)

text: "Epäilys" sai sekin ristiriitaisen vastaanoton. "LoveVampires"-sivusto piti teosta erittäin hyvänä ja antoi sille neljä tähteä viidestä, mutta mainitsi aikuisten lukijoiden saattavan tympääntyä ”angstin” täyttämään teiniromanssiin. "School Library Journalin" Anne Rouyer kehui teosta Meyerin ”tehokkaasta ja intensiivisestä” ensirakkauden kuvauksesta. Hän katsoi kuitenkin vastasyntyneiden vampyyrien tarinan tuntuvan jälkeenpäin lisätyltä ja mainitsi ihmissusien ja vampyyrien syntytarinoiden hidastavan romaania. "DearAuthor"-sivuston kriitikko antoi "Epäilykselle" arvosanaksi C- ja kutsui sitä "Uuttakuutakin" suuremmaksi pettymykseksi. "Blast Magazinen" Kellan Rice kritisoi "Epäilystä" sekä Bellan hahmoa seksistisiksi.


title: Houkutus (kirjasarja)

text: "Aamunkoi" sai pääasiassa kielteisen vastaanoton kriitikoilta. "Entertainment Weeklyn" Jennifer Reese antoi sille arvosanaksi D, arvosteli sen juonenkäänteitä omituisiksi ja piti raskaana olevaa Bellaa vaikeasti samaistuttavana, jopa kauhistuttavana hahmona. "Independent"-lehden arvostelija piti Bellan arkipäiväisen elämän kuvausta osuvana sekä Edwardin perheen taustatarinoita älykkäinä, mutta kritisoi kirjaa erittäin seksistiseksi ja piti Bellaa heikkona hahmona, joka ”elää palvellakseen miehiä ja kärsiäkseen”. "NewsOK"-sivuston arvostelussa kriitikko Sara Rose uskoi "Aamunkoin" miellyttävän sarjan ihailijoita, mutta mainitsi satunnaisten lukijoiden saattavan pettyä sen vähäiseen toimintaan. "Entertainment Weeklyn" mukaan monet sarjan ihailijat olivat pettyneitä "Aamunkoihin".


title: Houkutus (kirjasarja)

text: Kirjasarja on saanut joitakin huomionosoituksia ja palkintoja. Esimerkiksi ensimmäinen osa "Houkutus" oli muun muassa "New York Timesin" toimituksen valinta vuoden parhaaksi kirjaksi ja "Publishers Weeklyn" listalla parhaista nuortenkirjoista vuonna 2005. Samana vuonna "Publishers Weekly" valitsi Meyerin yhdeksi vuoden lupaavimmista uusista kirjailijoista. "Epäilys" oli Myöhempien Aikojen Pyhien kirkkoon kuuluville kirjailijoille jaettavan Whitney-palkinnon ehdokkaana parhaan rakkausromaanin/naistenkirjallisuuden luokassa vuonna 2007. Huolimatta saamastaan negatiivisesta vastaanotosta "Aamunkoi" voitti British Book Award -palkinnon vuonna 2009. Samana vuonna se voitti myös Children’s Choice -palkinnon teini-ikäisten valitsemasta vuoden kirjasta, ja Meyer itse valittiin vuoden kirjailijaksi. Kirjasarja voitti lisäksi parhaan kirjan Nickelodeon Kids’ Choice -palkinnon vuonna 2009.


title: Houkutus (kirjasarja)

text:
Suuren suosionsa ja innokkaiden ihailijoidensa myötä "Houkutuksen" on sanottu luoneen ympärilleen niin kutsutun ”Twilight-ilmiön”, jota on verrattu J. K. Rowlingiin ja hänen "Harry Potter" -kirjasarjansa aiheuttamaan Pottermaniaan. Kirjasarjaa onkin arveltu ”uudeksi "Harry Potteriksi"”. Meyer itse on vähätellyt vertailuja Rowlingiin, mutta pitänyt molempien sarjojen ihailijoiden omistautuneisuutta samankaltaisena. "Houkutus" on kerännyt paljon suosiota, suuren määrän innokkaita ihailijoita ja laajaa kannatusta esimerkiksi internetissä, missä sille on omistettu useita sivustoja.
Alun perin nuorille aikuisille suunnatun sarjan ovat ottaneet omakseen kaikenikäiset.


title: Houkutus (kirjasarja)

text: "Houkutuksen" ihailijat ilmaisevat itseään monin tavoin. "Time"-lehden mukaan he kirjoittavat sarjan pohjalta omia tarinoitaan internetiin, pukeutuvat sen hahmoiksi ja ovat perustaneet "Houkutus"-aiheisia yhtyeitä. Lehti mainitsee Meyerin julkisten esiintymisten vetävän monituhatpäisiä yleisöjä. "Times Onlinen" mukaan "Houkutus" on innostanut lukijoitaan lukemaan myös muita teoksia, esimerkiksi kirjasarjassa usein mainittua Emily Brontën romaania "Humiseva harju".


title: Houkutus (kirjasarja)

text: Yhdysvaltain presidentti Barack Obama on "US Weekly" -lehden mukaan lukenut "Houkutus"-kirjasarjaa yhdessä vanhemman tyttärensä Malian kanssa. Yhdysvaltalainen laulaja Kelly Clarkson on kuvaillut itseään kirjasarjan suureksi ihailijaksi ja kirjoittanut kappaleen "Uusikuu"-kirjan pohjalta. Näyttelijä Emily Osment on kehunut sarjaa ja pitää "Houkutusta" yhtenä suosikkikirjoistaan.


title: Houkutus (kirjasarja)

text: Suurelta osin "Houkutus"-kirjasarjansa ansiosta Stephenie Meyer pääsi vuonna 2009 sijalle 26 talouslehti "Forbesin" kokoamalle listalle maailman vaikutusvaltaisimmista julkisuuden henkilöistä.


title: Houkutus (kirjasarja)

text: "Houkutus" sijoittuu Yhdysvaltain Washingtonin osavaltiossa sijaitsevaan Forksin kaupunkiin, jossa sarjan suosio on lisännyt turismia: ihailijoita on saapunut vierailulle kirjasarjan hahmojen ”kotikaupunkiin” joka puolelta Yhdysvaltoja sekä ulkomailta, kuten Saksasta, Irlannista, Espanjasta ja Australiasta saakka. Keskimääräisesti Forksissa vierailee noin 8 000 turistia kuukaudessa.